text:
O LE MAFUA’AGA O LE TUFUGA FAUFALE MA LE FA’ATUFUGAGA
O LE AIGA SA-TAGALOA, O le Mafua’aga o so’o se Fa’atufugaga. Na muamua lava fa’atino e le Aiga Sa-Tagaloa. O TAGALOA MATUA po’o TAGALOALAGI, O LE ULUA’I TAGATA LEA O SAMOA.
O le taunu’u mai o Tagaloalagi i Samoa sa va’aia ai le gaogao o le lauele’ele, e leai se tagata na nofoia. Peitai! Na Malaga mai Tagaloa ma tama’ita’i. Ina ua usu gafa Tagaloalagi i tama’ita’i ia na latou o mai ona iai lea O LE AIGA SA-TAGALOA. O le Aiga la lea na fa’avae i le atu Fagaloa, lea na aumau ai Tagaloalagi ma lona au-aiga i luga o maupuepue ma fa’aigoaina o LAGI. O le LAGIMUA se’ia o’o i le LAGI SEFULU e afio ai le TAGALOALAGI. A’o le LAGI IVA sa nonofo ai lana au-tau-nonofo. O le LAGI VALU e ta’oto ai lana Fa’atufugaga. Sa Tupu ma ola le Aiga Sa-Tagaloa, peitai! Na momo’o le Tagaloalagi i tama’ita’i o le lalolagi, lea na usu gafa ai Tagaloa ma maua ai Aiga o Samoa. O le o’o mai o le Fa’atufugaga i lalo nei, ina ua fai le fale tautu o le Aiga Sa-Tagaloa i le ava a Funefe’ai. O le mafua’aga lea na maua ai e Fa’atufugaga lona fa’alupega ua iai nei, ae maise o le fauina o ulua’i fale ia Samoa.
O SINA’ALAUA o le ava a FUNEFE’AI, na mana’o iai Tagaloalagi ona o le lalelei tele; peitai! Sa fiu i tau-anau le to’alua o Funefe’ai, ae le mafai. Vagana ua foa’i lona Suafa “TAGALOA”. Na foa’i e Tagaloalagi lona suafa e mailei ai le loto o Fune. Ona toe momoli lea o le mana’o o Funefe’ai ina ia ave ifo uma lana Fa’atufugaga ma tu’itu’i e tauina le launiu e fa’amalumalu i le suafa Tagaloa. O le finagalo o Tagaloalagi ia maua ane lava Sina’alaua. Lea na foa’i ai lona suafa Tagaloa, ma lana Fa’atufugaga. Ona ave ai lea o Sina’alaua ua fai ma ana ava. Ae ua NOFO TUPU FUNEFE’AI I LE SUAFA TAGALOA FUNEFE’AI. Ona tu ai lea o le Malo o le suafa Tagaloa i Salafai. Sa mo’omo’o iai isi Suafa maualuluga, po’o Ao o Salafai, ina ia fa’ato’ilaloina Tagaloa Funefe’ai ma lona Malo. Na fa’asolo pea le suafa Tagaloa Funefe’ai i lana fanau, sei’a o’o mai ia TAGALOA SEFA’AOFONU’U, o le taimi lea o lo’o vevesi i le tau fa’atuina o le MALO O NAFANUA. Lea na avea ai Tauili’ili ma Tupa’i ma tu’itu’i o Nafanua, a’o isi mau a le atunu’u o Tupa’i ma Auva’a. Na auina mai e Nafanua Tauili’ili ma Tupa’i e fa’ato’ilalo le Malo o Tagaloa. O le taimi lea o le nofoaina a Tagaloa Sefa’aofonu’u o lo’o tumau pea lona malosi. Ona taunu’u lea o Tupa’i ma Tauili’ili, ua tau le taua. Ua tau fai malolosi au-tau uma. O mea na tau ai le taua, o NIU-LA’AITA. Ona mole lea o le manava o Tupa’i, ua ta’atia i lalo. Ona tago ifo lea o Tuaili’ili, ua liligi iai le vai ia Tupa’i ua toe te’i ai. Ona maua ai lea o le fa’aumi o le Suafa Tupa’i o “TUPA’IVAILILIGI”.
Na tau pea le taua ma i’u ai ina gagase uma au-tau, lea NA FAI AI LOA LE MAVAEGA MA TOTOFI MEA INA NOFO FILEMU. O LE AO O LE TONUMAIPE’A MA LE TAGALOA. Sa taumafai loa Tauili’ili ina ia maua se ai o lenei taua. Ona mana’o lea o Tauili’ili ma Tupa’ivaililigi i le Fa’atufugaga, ma le igoa o le Malae na fai ai le taua. “LE MALAE O SAVELU” i Gautavai. Ona ave lea iai e Tagaloa Sefa’aofonu’u le igoa Savelu mo Tauili’ili, lea e o’o mai i le taimi nei, o lo’o fa’aigoa ai le Maota o Tauili’ili i Neiafu, peitai! o lo’o iai lava le igoa Maota o Savelu i Gautavai. A’o le Fa’atufugaga na ave e Tagaloa ia Tauili’ili ma Tupa’ivaililigi. O le vai taimi lea o lo’o ma’itaga le afafine o Tauili’ili, le tama’ita’i o VALASI-I-OLOGA. E taunu’u atu Tauili’ili i Satupaitea, ae ola loa le tama’ita’i o Valasi-i-ologa, ona tu’u lea iai e Nafanua le Fa’atufugaga i le tama a Valasi-i-ologa. Na fa’aigoa fo’i e Nafanua le tama ia TAUATAMAINIULA’AITA e fa’amanatu ai le taua na faia i NIU-LA’AITA.
Ua matua le tama o Tauatamainiula’aita. Ona ave lea iai o fa’amanuiaga, o ia o le AGAI-O-TUPU O SAMOA. Ua amata le fauga fale a Tauatamainiula’aita, ua o’o i Manu’a tala o le Fa’atufugaga. Ona sau ai lea o le tama’ita’i o LEMALAMA ma aumai lana fesoasoani i le ata o le fale. Ua fa’atusatusa i le Faleula o le Tui-Manu’a. Ona fau ai lea o le “FALEULU”, O LE ULUA’I MAOTA AFOLAU LEA O SAMOA.
Tauatamainiula’aita: Faleulu.
Tagaloa: Faleafa.
La’ulu: Faleniu.
Sina: Falefe’ausina.
Taufau: Fa’aolioli.
Na mafua ona maua le igoa FALEFE’AUSINA, ona ua Feau-Mai-Sina e alu atu i Leulumoega ma lana tama o Faumuina. Ona ua TAFEA LE UTU A TAUFAU. O FALE IA E FA! (4) na maua ai le igoa o le itumalo lea o lo’o nei Palauli le falefa: FALEULU, FALEAFA, FALENIU, ma le FALEFE’AUSINA.
O le itu o Palauli e susu ai AO E FA! (4): TAGALOA, LA’ULU, ULUPOAO, ma FA’ASUAIAU.
AIGA SA AMITUANA’I, AIGA SA-LEVALASI – FALEUPOLU E FA!: – SALEMULIAGA, SAFUNE ma TAULAUNIU, SA’ALUITOGA, ma SA-TUALA.
O LE ULUA’I TUI-MANU’A MA LE ULUA’I TUI-ATUA
O le fanau a le TAGALOALAGI o TUI-AITU (tama), ma TUI-TAGATA (tama). Usu Tui-Aitu ia Asoa le afafine o TUI-FITI, faaee ai le gafa o MOA, LE ULUA’I TUI-MANU’A. Usu Tui-Tagata ia Sulu le afafine o TUI-RAROTOGA. Oso mai le la i tua o Tui-Tagata, ae fa’apea loa le tala a lona uso o Tui-Aitu; Tui-Tagata, o lou Atua lena ua oso mai i ou tua, ae fanau loa le tama, ma fa’aigoa ai loa ia TUI-MA-ATUA, LE ULUA’I TUI-ATUA.
O VA’A O LE TA I LE VAI MA LE TA I LE TAI
E iai TOA O SAMOA sa ta’uata’ua ma logologoa o latou va’a, ma le latou folauga i le atu Samoa, ma le vasalaloa. E iai le tala a le va’a a le Tui-Manu’a sa fau i le la’au o le pau ma le ifilele i Savai’i, e iai le va’a a le toa o Liava’a, e iai foi tala i le va’a a le Fiame ma lona sailiga Malo, e iai ma va’a e lua a Safune Savai’i, o le TA I LE VAI, ma le TA I LE TAI.
O le TAGALOALAGI FUNEFEAI, o ia lena ole toa ta’uta’ua i na ona po, ma le au tau a Safune, sa to’ilalo ai le tele o nu’u i Upolu ma Savai’i, ma sa iai lana va’a e igoa o le PUALELE. Fai mai sa usu le Tui-Atua Fepulea’i ia Utufaasili, le afafine o le Tagaloalagi Funefeai. Fai mai sa ma’ema’ea ma ita tele le Tagaloalagi Funefeai ona o le nunu sa fai ma le a’amu i le ie toga sa tatalaina e Safune, ma le Tui-Atua Fepulea’i sa le talafeagai ma le latou mafutaga, ma o le isi mea, ua le tatalaina le ato pona pona, po’o le ato pumo’omo’o a Taema ma Tilafaiga na ave i le Tui-Atua.
Ona sau lea o le Fuava’a a le Tagaloalagi Funefeai, ma le au tau a Safune. O Letogo i le Malae o Lalotea, sa tatanu ai au a le Tui-Atua Fepulea’i, ma fai ai fale va’ai o taua. Ona va’ai atu lea o le au atu a le Tui-Atua i le fuava’a ma le au tau a le Tagaloalagi Funefeai ma Safune, e mata’utia le fuava’a ma le to’atele o tagata totoa a le au tau a Safune. Ona tata lea o lali ma alu le tili i le Tui-Atua Fepulea’i, o le a oti uma i latou pe a fa’apea e tau ma Safune, e leai se isi e sao. Ona fa’atoga lea e le Tui-Atua Fepulea’i i lana masiofo o Utufa’asili, le afafine o le Tagaloalagi Funefeai e alu e tu i le matafaga. Ona se’ese’e atu lea o va’a a Safune, ma ua va’ai atu le Tagaloa Funefeai, o lo’o tu mai lana afafine i le tolotolo i le matafaga, ma ua ma’i to fo’i, ua ma’i tagata. Ona fa’apea lea o le Tagaloa Funefeai i lana au va’a ma le au tau a Safune, “taofi le taua, o lo’u afaine lena o lo’o tu mai i le matafaga”, ona fa’apea lea o le au tau a Safune, “le ali’i e, ua faigata, UA SE’E LE VA’A O SAFUNE”, ua fia tau le au tau a Safune. Ona fa’apea lea o le malelega a le Tagaloa Funefeai, ” E LEAI SE GAUMATAU, NA’O LE GAUALOFA”. Ona tolo ai lea o le taua, ma ua fa’aigoa ai le tama a Utufa’asili ia TOLOGATAU, ma maua ai le igoa o le aumaga a Safune o le TAMA O LE LUPE TUAEFUEFU (MAI LE TUI-ATUA), ma fa’aigoa ai le Malae i Lalotea, O LE FA’AUTUGATAGI A TUMUA; ma maua ai le igoa o le ie toga a Safune, o le FAILATUMATAFAGA.


c: text/html

text:
Tala 112: Ua Tu‘ia le Vaa i se Motu
VAAI! Ua pagatia le vaa! Ua taapeape i ni vaega! Pe e te iloaina atu tagata na ua fepuna i le sami? O isi ua taunuu i le matafaga. Pe o Paulo ea lenā e tuu mai i ina? Se‘i o tatou su‘eina po o a mea o loo tutupu iā te ia.
Manatua e lua tausaga o iai pea Paulo i le falepuipui i Kaisareia. Ona faaee ai lea o ia ma isi pagota i le vaa ma ō atu i Roma. Ina ua latou ui ane i le motu o Kereta, na taia i latou e se afā malosi. Ua malosi tele le matagi ua lē mafai ai e tamāloloa ona ave le vaa. Ma ua latou lē vaaia le lā i le ao po o fetu i le pō. Mulimuli ane, ina ua mavae le tele o aso, ona lē toe iai lea o se faamoemoe i ē na i luga o le vaa mo le faasaoina.
Ia, ona tū lea o Paulo i luga ma fai atu: ‘E lē ma‘imau se ola o se tasi o outou; na o le vaa o le a leaga. Auā na sau le agelu a le Atua anapō ma faapea mai iā te au: “Aua e te fefe Paulo! E te tū i luma o le pule o Roma o Kaisara. Ma o le a faasaoina e le Atua ē uma o loo folau ma oe.” ’
E tusa o le vaeluaga o le pō o le aso lona 14 talu ona afā, ua iloa ai e le ‘au vaa ua amata ona papa‘u le suāsami! Ona o lo latou fefe ne‘i fetaui ma ni maa i le pogisa, na latou lafo ai i lalo a latou taula. I le taeao na sosoo ai na latou vaaia ai se faga. Na latou filifili ia folau e oo atu i le matafaga lenā.
Ia, ina ua latou latalata i le matafaga, na so‘a e le vaa se faaputuga oneone ma pa‘ulia ai. Ona taia lea e galu, ma amata ai ona tu‘ia le vaa. Na fai atu le ta‘ita‘i ‘au: ‘O outou uma e mafai ona aau ia feosofi muamua nei loa i le sami ma aau atu i le matafaga. Ae o isi ia tulioso i lalo, ma ia pipii atu i ni fasi laupapa mai le vaa.’ O le auala lenā na taunuu ma le manuia uma ai le 276 tagata sa i le vaa i le matafaga e pei ona tautō ai le agelu.
Ua ta‘ua lea motu o Melita. Sa agalelei tagata, ma sa latou tausia lelei i latou na o mai i le vaa. Ina ua lelei le tau ona toe faaee lea o Paulo i le isi vaa ma avatu i Roma.
Galuega 27:1-44; 28:1-14.
Fesili
- O le ā na tupu i le vaa na iai Paulo a o ui ane i le motu o Kereta?
- O le ā na fai atu ai Paulo i ē na i luga o le vaa?
- Na faapefea ona tu‘ia le vaa?
- O le ā na fai atu ai le ta‘ita‘i ‘au, ma e to‘afia tagata na taunuu ma le manuia i le matafaga?
- O le ā le igoa o le motu na taunuu i ai, ma o le ā na tupu iā Paulo ina ua lelei le tau?
Fesili faaopoopo
- Faitau le Galuega 27:1-44.
E faapefea ona faamalosia lo tatou mautinoa i le sa‘o a‘ia‘i o faamaumauga o le Tusi Paia pe a tatou faitau i le tala o le folauga a Paulo i Roma? (Galu. 27:16-19, 27-32; Luka 1:3; 2 Timo. 3:16, 17)
- Faitau le Galuega 28:1-14.
Pe afai na “ma‘eu lava le alolofa” o tagata faapaupau o Melita i le aposetolo o Paulo ma ē na latou afātia faatasi, o le ā la e ao ona faaalia e Kerisiano ma i le ā le auala e faaalia ai? (Galu. 28:1, 2; Epe. 13:1, 2; 1 Pete. 4:9)

robotstxt: allowed

filter: keep


text:
Tala 69: Ua Fesoasoani se Teine i se Tamāloa Malosi
PE E te iloaina o le ā le tala a lenei teineitiiti o loo fai? O loo fai sana tala e uiga i le perofeta a Ieova o Elisaia, ma mea mananaia na fesoasoani ai Ieova iā te ia e fai. E lē iloa e lenei tama‘ita‘i Ieova auā e lē o se Isaraelu. Aiseā ua iai i ina lenei teineitiiti i le aiga o lenā tama‘ita‘i?
O lenā tama‘ita‘i o se tagata Suria. O lana tane o Naamanu, o le ta‘ita‘i‘au a Suria. Na pu‘eina e Suria lenei teineitiiti Isaraelu, ma auina atu i le avā a Naamanu e fai ma ana auauna.
Sa iā Naamanu se ma‘i o le lepela. O lenei ma‘i e mafai ona pa‘u‘ū ese ni aano mai le tino o le tagata. O le tala lenei a le teine o loo fai atu i le avā a Naamanu: ‘Ma‘imau pe ana alu lo‘u alii i le perofeta a Ieova i Isaraelu. E mafai e ia ona faamālōlō lona lepela.’ Sa ta‘uina le faamatalaga a le teineitiiti i le tane a lea tama‘ita‘i mulimuli ane ai.
Na mana‘o tele Naamanu e faamālōlō lona ma‘i; ona ia alu lea i Isaraelu. Sa alu o ia i le fale o Elisaia. Sa fai atu Elisaia i lana auauna e alu e fai iā Naamanu e alu e ta‘ele faafitu i le Vaitafe o Ioritana. Na ita tele Naamanu i lenei mea, ma faapea mai: ‘E sili atu ona lelei vai i tuā i lo ‘u aiga i lo vai o Isaraelu!’ Ina ua uma lana tala, ona alu loa lea o Naamanu.
Ae sa fai atu le tasi o ana auauna iai: ‘Alii e, ana fai atu Elisaia iā te oe e fai se mea faigatā, e te faia lava. Ae aiseā e te lē alu ai e ta‘ele, e pei ona ia fai mai ai?’ Na faalogo Naamanu i lana auauna ma alu atu loa ma tofu faafitu i le Vaitafe o Ioritana. Ona toe lelei ai lea ma malosi lona tino!
Ua fiafia tele Naamanu. Ua toe fo‘i atu iā Elisaia ma fai i ai: ‘Ua ou iloa nei o le Atua o Isaraelu ua na o ia lava o le Atua moni o le lalolagi uma. O lea, faamolemole ia talia lenei meaalofa mai iā te au.’ Ae na tali atu Elisaia: ‘E leai, ou te lē talia.’ Na iloa e Elisaia e sesē pe a ave e ia le meaalofa, auā o Ieova na faamālōlōina Naamanu. Ae na mana‘o tele le auauna a Elisaia o Kiasi i le meaalofa mo ia.
O le mea lenei na fai e Kiasi. Ina ua alu Naamanu, na momo‘e atu Kiasi e tuliloa iā te ia. ‘Na auina mai a‘u e Elisaia e ta‘u atu iā te oe ua mana‘o nei o ia i ni isi o au meaalofa mo ana uō faato‘ā o mai nei lava,’ o le tala lea a Kiasi. O lenei mea o se pepelo. Ae e le‘i iloa e Naamanu; o lea na ia tuuina atu ai iā Kiasi ni isi o mea.
Ina ua fo‘i mai Kiasi, ua iloa e Elisaia le mea ua ia faia. Na ta‘uina atu i ai e Ieova. Ona ia fai atu lea: ‘Talu ai ua e faia lenei mea leaga, o le a oo atu le lepela o Naamanu iā te oe.’ Ma na oo lava i ai i lenā taimi!
O le ā ua tatou a‘oa‘oina mai lenei mea atoa? Muamua, ia pei i tatou o le teineitiiti ma tautala e uiga iā Ieova. E iai sona aogā tele. Lua, ‘aua le faamaualuluga e pei o Naamanu, ae ia usiusita‘i i auauna a le Atua. Ma lona tolu, ‘aua tatou te pepelo e pei o Kiasi. Pe e lē tele ea ni mea ua tatou a‘oa‘oina mai le faitauina o le Tusi Paia?
2 Tupu 5:1-27.
Fesili
- Ia vaai i le ata, o le ā le tala a le teineitiiti o loo fai atu i le tama‘ita‘i?
- O ai le tama‘ita‘i o i le ata, ma aiseā ua i ai lenei teineitiiti i le fale o le tama‘ita‘i?
- O le ā na fai atu ai Elisaia i lana auauna e alu e fai i a Naamanu, ma aiseā na ita tele ai Naamanu?
- O le ā na tupu ina ua faalogo Naamanu i ana auauna?
- Aiseā na lē talia ai e Elisaia le meaalofa a Naamanu, ae o le ā na faia e Kiasi?
- O le ā na tupu i a Kiasi, ma o le ā ua tatou a‘oa‘oina mai lenei mea?
Fesili faaopoopo
- Faitau le 2 Tupu 5:1-27.
E faapefea ona faalaeiauina le fanau iti i aso nei i le faaa‘oa‘oga a le teineitiiti Isaraelu? (2 Tu. 5:3; Sala. 8:2; 148:12, 13)
Aiseā e lelei ai le manatuaina o le faaa‘oa‘oga a Naamanu pe a tatou mauaina ni fautuaga faale-Tusi Paia? (2 Tu. 5:15; Epe. 12:5, 6; Iako. 4:6)
O ā ni lesona ua tatou a‘oa‘oina mai i faaa‘oa‘oga eseese a Elisaia ma Kiasi? (2 Tu. 5:9, 10, 14-16, 20; Mata. 10:8; Galu. 5:1-5; 2 Kori. 2:17)
Faitau Atili
E Fesoasoani Ieova Ina ia E Lototele
O le ā e mafai ona fesoasoani iā te oe ina ia lototele e talanoa atu i isi e faatatau iā Ieova?


text:
“Ia Atoatoa Galuega o lo Outou Tumau”
“Ia atoatoa galuega o lo outou tumau, ina ia atoatoa ma lelei ai outou i mea uma, ma ia leai se mea e mativa ai.”—IAKO. 1:4.
PESE: 135, 139
1, 2. (a) O le ā e tatou te aʻoaʻoina mai i le tumau o Kitiona ma lana ʻautau e toʻa 300? (Tagaʻi i le ata i luga aʻe o le matua.) (e) E tusa ai ma le Luka 21:19, aiseā e tāua tele ai le tumau?
SEʻI taumafai e faaata i le mafaufau le faigatā o le taua a fitafita Isaraelu sa taʻitaʻia e le faamasino o Kitiona ma o latou fili. Sa tuliloa e Kitiona ma ana fitafita tagata Mitiana ma ē na latou aufaatasi i le pō atoa, i le pe tusa ma le 32 kilomita (20maila). Ua faamatala mai e le Tusi Paia le mea na sosoo ai: “Ona sau ai lea o Kitiona ma sopoʻia Ioritana, o ia ma tagata e toʻatolu selau ua iā te ia, ua lē lavavā.” Peitaʻi e leʻi oo i le taimi e manumalo ai, ona sa manaʻomia ona latou tau ma isi fitafita e toʻa 15,000. Na sauāina e nei fili tagata Isaraelu mo le tele o tausaga, ma sa tatau ona lē faavaivai tagata Isaraelu. O lea, na tuliloa ai pea e Kitiona ma lana ʻautau o latou fili ma faatoʻilalo i latou.—Faama. 7:22; 8:4, 10, 28.
2 O loo tatou tauina foʻi se taua faigatā. O o tatou fili e aofia ai Satani, lana lalolagi ma lo tatou tulaga lē lelei atoatoa. O nisi o i tatou sa tauivi ma nei fili mo le tele o tausaga. Ae o le fesoasoani a Ieova ua tatou manumalo ai i le tele o taimi. Peitaʻi, e leʻi oo i le taimi e tatou te manumalo atoatoa ai. E iai taimi e tatou te lagona ai le vaivai, po o le lēlavā foʻi e faatali le iʻuga o lenei faiga o mea. Na lapataʻi mai Iesu o le a tatou feagai ma tofotofoga faigatā ma sauāga ogaoga a o faagasolo aso e gata ai. Ae na ia fetalai foʻi, e tatou te manumalo pe afai e tatou te tumau. (Faitau le Luka 21:19.) O le ā le tumau? O le ā e fesoasoani iā i tatou e tumau ai? O le ā e tatou te aʻoaʻoina mai iā i latou na tumau? E lē gata i lea, e faapefea ona ʻfaaatoatoa galuega o lo tatou tumau’?—Iako. 1:4.
O LE Ā LE TUMAU?
3. O le ā le tumau?
3 I le Tusi Paia, e tele mea e aofia ai i le tumau nai lo o le tau ina lavātia o se tulaga faigatā. O le tumau e aofia ai o tatou loto ma mafaufau, po o le auala e tatou te tali atu ai i tulaga faigatā. O le tumau e fesoasoani iā i tatou ina ia lototetele, faamaoni ma onosaʻi. Ua faapea mai se tasi o tusi, o le tumau o se uiga e fesoasoani e faamalosia ai lo tatou faamoemoe, ma ʻalofia lo tatou faavaivai pe a feagai ma luʻi. E fesoasoani iā i tatou ina ia tutūmausalī ma lē maluelue e oo lava i tofotofoga e sili ona faigatā. E fesoasoani foʻi iā i tatou ina ia manumalo i na luʻi, ma uaʻi atu i lo tatou sini nai lo o tatou tigā.
4. Aiseā e tatou te faapea atu ai o le alofa e uunaʻia ai Kerisiano ina ia tumau?
4 O le alofa e uunaʻia ai i tatou ina ia tumau. (Faitau le 1 Korinito 13:4, 7.) I le ā le itu? O le alofa iā Ieova e uunaʻia ai i tatou e tumau i so o se tulaga faigatā e na te faatagaina. (Luka 22:41, 42) O le alofa i o tatou uso, o le a tatou onosaia ai o latou vaivaiga. (1 Pete. 4:8) O le alofa foʻi i a tatou paaga faaipoipo e fesoasoani lea e feagai ai ma “puapuaga” lea e oo foʻi i ulugalii fiafia, ma faamalosia ai a tatou faaipoipoga.—1 Kori. 7:28.
O LE Ā E FESOASOANI IĀ TE OE INA IA TUMAU?
5. Aiseā e faapea atu ai o Ieova le fesoasoani sili e mafai ona tatou tumau ai?
5 Ia talosaga iā Ieova mo le malosi. O Ieova o “le Atua o lē ua tatou tumau ai ma aumaia ai faamāfanafanaga.” (Roma 15:5) E na o ia e malamalama lelei i o tatou tulaga, faalogona ma talaaga. O lea, e na te silafia lelei mea e tatou te manaʻomia ina ia tumau ai. Ua faapea mai le Tusi Paia: “E faia e ia o mea e mananaʻo ai i latou o ē e matataʻu iā te ia, e faafofoga foʻi o ia i a latou alaga, ma ia faaolaina i latou.” (Sala. 145:19) Ae e faapefea ona tali mai le Atua i a tatou tatalo mo le malosi e tumau ai?
6. E pei ona folafola mai i le Tusi Paia, e ono faapefea ona saunia e Ieova se ʻauala e tatou te sao ai’ mai i faafitauli?
6 Pe a tatou tatalo iā Ieova mo le fesoasoani e tumau ai, ua ia folafola mai e saunia se ʻauala e tatou te sao ai.’ (Faitau le 1 Korinito 10:13.) E faapefea ona ia faia lenā mea? E iai taimi atonu e na te aveesea ai se faafitauli. Ae i le tele o taimi, e na te foaʻi mai le malosi e “mafai ai ona tutumau atoatoa ma ia faapalepale, atoa ma le olioli.” (Kolo. 1:11) O lona silafia lelei foʻi o le mea e gata ai lo tatou malosi i le tino, mafaufau, ma faalogona, e na te lē faatagaina ai so o se tulaga faigatā e sili atu nai lo o mea e tatou te lavātia.
7. Aumai se faataʻitaʻiga o le māfuaaga e manaʻomia ai meaʻai faaleagaga ina ia tumau ai.
7 Ia faamalosia lou faatuatua e ala i meaʻai faaleagaga. Aiseā e tāua ai meaʻai faaleagaga? Seʻi fai se faataʻitaʻiga: Pe a aʻea e se tasi le mauga o Evaresi, e manaʻomia ona ia taumafa i le tele o meaʻai e maua ai le malosi, e sili atu nai lo o le aofaʻiga masani e taumafaina e se tagata. O le faia faapea, e mafai ai e le tagata o loo aʻea le mauga ona tumau ma ausia ai lona sini. I se tulaga talitutusa, e tatou te manaʻomia le tele o meaʻai faaleagaga, ina ia tumau ma ausia ai lo tatou sini. E tatau ona tatou maumauaʻi e faatele le taimi e fai ai a tatou lava suʻesuʻega ma auai i sauniga. O nei gaoioiga o le a faamalosia ai lo tatou faatuatua.—Ioa. 6:27.
8, 9. (a) E tusa ai ma le Iopu 2:4, 5, o le ā le tuuaʻiga o loo tatou fesagaʻia pe a feagai ma tofotofoga? (e) Pe a e feagai ma tofotofoga, o le ā le vaaiga e mafai ona faaata i lou mafaufau?
8 Ia manatua lou faamaoni i le Atua. E tatou te mafatia pe a feagai ma tofotofoga. Peitaʻi e iai isi mea e aofia ai, o loo tofotofoina ai lo tatou faamaoni i le Atua. O le auala e tatou te tali atu ai i se tofotofoga, e iloa ai po o tatou vaai iā Ieova o le Pule moni i le aoao o mea. I le ā le itu? O Satani o le fili o le Atua, o lē e tetee i le pule a le Atua, ma na taufaifai i le Atua e ala i le faapea atu, e māfua ona auauna tagata i le Atua ona o ni māfuaaga manatu faapito. Ua faapea mai Satani: “O mea uma foʻi ua iai i le tagata e avatu e ia e sui ai lona ola.” Na sosoo ai lea ma le faapea atu o Satani e faatatau iā Iopu: “Ae peitaʻi, ia aapa atu lou aao faamolemole, ma e tago atu i ona ivi ma lona tino, pe e lē faifai ai o ia i ou lava luma.” (Iopu 2:4, 5) Po ua iai se suiga o Satani talu ona ia faia lenā tuuaʻiga? E matuā leai lava. I le tele o tausaga mulimuli ane ina ua lafo mai Satani i le lalolagi, sa faaauau pea ona tuuaʻia e Satani auauna faamaoni a le Atua. (Faaa. 12:10) I aso nei, o loo faaauau pea ona faapea mai Satani e māfua ona auauna tagata i le Atua, ona o māfuaaga manatu faapito. O loo vilivilitaʻi Satani e tatou te teena le tonu o le aiā a Ieova e pule ai, ma lē toe auauna ai iā te Ia.
9 Pe a e mafatia i taimi o tofotofoga, ia taumafai e faaata i lou mafaufau le vaaiga lenei. O le tasi itu o loo iai Satani ma ana temoni. O loo latou vaavaai mai po o le ā lau gaoioiga o le a fai ma faapea ifo o le a e faavaivai. Ae o le isi itu o loo iai Ieova, lo tatou Tupu o Iesu Keriso, le ʻaufaauuina ua toe faatutūina, ma le faitau afe o agelu. O loo latou silasila mai foʻi i ou mafatiaga, peitaʻi o loo latou faamalosi mai iā te oe. E latou te fiafia pe a vaai mai o loo e tumau ma faamaoni iā Ieova. Ae e faalogo atu loa o loo fetalai mai Ieova: “Loʻu atalii e, ia atamai oe ma faafiafia ai loʻu loto, ona ou mautali ai lea i lē o loo taufaifai mai.”—Faata. 27:11.
10. E faapefea ona e faaaʻoaʻo i le tumau o Iesu?
10 Ia taulaʻi atu i le taui. Seʻi faapea o loo alu sau faigāmalaga. Atonu e te uia se auala pogisa e tai pei o se ana. O mea uma lava e tau i ai lau vaai e pogisa. Ae ua e iloaina, pe afai e faaauau pea lau malaga seʻia oo i le isi pito o le ana, o le a e toe vaaia le malamalama. E taitutusa le olaga ma lenā faigāmalaga. Atonu e te feagai ma tulaga e sili ona faigatā, ma e lofitūina ai oe i popolega. Atonu na faapena foʻi faalogona o Iesu. I le taimi na fasiotia ai o ia i luga o le laau, na faalumaina o ia ma matuā tigā ai. E lē taumatea o le taimi sili ona faigatā lenā o lona olaga. Ae o le ā na fesoasoani iā te ia e tumau ai? Ua faapea mai le Tusi Paia, na tepa taulaʻi atu o ia i le “olioli sa i ona luma.” (Epe. 12:2, 3) Sa uaʻi atu Iesu i le taui o lona tumau. Ae o le vala e sili ona tāua, o le faia o sana vaega i le faapaiaina o le suafa o le Atua, ma lagolagoina le aiā a le Atua e pule ai. Sa ia iloa e lē tumau le tofotofoga na ia fesagaʻia, ae o lona taui i le lagi e tumau lea e faavavau. I aso nei, atonu e tigā ma matuā faigatā tofotofoga e tatou te fesagaʻia, ae aua neʻi galo e lē tumau na tofotofoga.
O I LATOU NA “TUMAU”
11. Aiseā e tatau ai ona tatou manatunatu i mea na tutupu iā i latou na “tumau”?
11 E tatou te lē o tumau na o i tatou. Na tusi le aposetolo o Peteru ina ua ia faalaeiau Kerisiano e tumau i le tele o tofotofoga ma iā Satani: “Ia outou tutumau e tetee atu iā te ia, ma ia mausalī lo outou faatuatua, auā ua outou iloa o mea lava ia o loo faapuapuagatia ai foʻi lo outou ʻauuso atoa i le lalolagi.” (1 Pete. 5:9) O mea na tutupu iā i latou na “tumau” e aʻoaʻoina ai i tatou i le auala e faamaoni ai. E faamautinoa mai ai foʻi e mafai ona tatou tumau ma faamanatu mai ai o le a tauia lo tatou tumau. (Iako. 5:11) Seʻi o tatou iloiloina nisi o faaaʻoaʻoga. [1]
12. O le ā e tatou te aʻoaʻoina mai i le faaaʻoaʻoga a kerupi na tofia e leoleoina Etena?
12 O kerupi o ni agelu e maualuluga o latou tulaga. Na avatu e Ieova i nisi o kerupi se tofiga fou i le lalolagi, ina ua agasala Atamu ma Eva. Sa matuā ese lava mai i o latou faaeaga i le lagi. O la latou faaaʻoaʻoga e aʻoaʻoina ai i tatou i le auala e tumau ai, pe a mauaina se tofiga faigatā. Ua faapea mai le Tusi Paia na tuu e Ieova “kerupi i le itu i sasaʻe o le faatoʻaga o Etena, ma le pelu afi mumū o loo taavili pea, e leoleo ai le ala i le laau o le ola.” [2] (Kene. 3:24) E lē o taʻua i le Tusi Paia na faitio kerupi, pe manatu foʻi e faatauvaa lea tofiga pe a fua i o latou tulaga. E latou te leʻi faavaivai ma fiu i lea tofiga. Nai lo o lea, na latou tumau i lo latou tofiga seʻia oo ina māeʻa la latou galuega, atonu ina ua oo mai le Lolo, ina ua mavae le silia i le 1,600 tausaga.
13. O le ā na fesoasoani iā Iopu e tumau ai i tofotofoga ogaoga?
13 Le auauna faamaoni o Iopu. E iai taimi atonu e te tigā ai pe a fai atu e sau uō po o sou tauaiga se faamatalaga e te lotovaivai ai. Pe atonu foʻi ua e aafia i se maʻi tugā, po o loo e mafatia ona o le maliu o sē e pele iā te oe. Po o le ā lava le tulaga, ae e mafai ona faamāfanafanaina oe i le faaaʻoaʻoga a Iopu. (Iopu 1:18, 19; 2:7, 9; 19:1-3) E leʻi iloa e Iopu le māfuaaga na faafuaseʻi ai ona mafatia i le tele o tofotofoga, peitaʻi e leʻi faavaivai ai o ia. O le ā na fesoasoani iā te ia e tumau ai? Muamua, na alofa o ia iā Ieova ma mataʻu ai e faia se mea faatigā ai iā te Ia. (Iopu 1:1) Na manaʻo Iopu e faafiafia le Atua i taimi e sologa lelei ai, ma taimi e lē sologa lelei ai mea. E lē gata i lea, na faaali e Ieova lona mana iā Iopu, e ala i le taʻu atu i ai o nisi o mea na ia foafoaina. O lenā vala, na matuā mautinoa ai e Iopu o le a faamutaina e Ieova ona mafatiaga i le taimi tonu. (Iopu 42:1, 2) O le mea lenā na tupu. “Ona faaiʻu lea e Ieova o puapuaga o Iopu, . . . ma ua faaopoopo e Ieova o mea uma sa iā Iopu, ua faaluaina foʻi.” Sa toeaina lava Iopu ma “e tele foʻi tausaga na soifua ai o ia.”—Iopu 42:10, 17.
14. E tusa ai ma le 2 Korinito 1:6, na faapefea i le tumau o Paulo ona fesoasoani i isi?
14 Le aposetolo o Paulo. Po o e mafatia i teteega faigatā po o ni sauāga? Po o oe o se toeaina i le faapotopotoga po o se ovasia matagaluega, ua lagona le lofitūina ona o le tele o tiute tauave? Pe afai o le tulaga lenā, e mafai ona fesoasoani le faaaʻoaʻoga a Paulo iā te oe. Sa mafatia Paulo i sauāga ogaoga, ma sa ia popole i taimi uma e faatatau i uso i faapotopotoga. (2 Kori. 11:23-29) Peitaʻi e leʻi faavaivai ai Paulo, ma o lana faaaʻoaʻoga na faamalosia ai isi. (Faitau le 2 Korinito 1:6.) O lou tumau e mafai foʻi ona faalaeiauina ai isi ina ia faia faapea.
IA FAAATOAINA GALUEGA A LE TUMAU IĀ OE
15, 16. (a) O le ā le “galuega” a le tumau e tatau ona faaatoaina iā i tatou? (e) Aumai ni faaaʻoaʻoga o le auala e tatau ona atoatoa ai ʻgaluega o lo tatou tumau.’
15 Na faagaeeina le soo o Iakopo e tusi: “Ia atoatoa galuega o lo outou tumau, ina ia atoatoa ma lelei ai outou i mea uma, ma ia leai se mea e mativa ai.” (Iako. 1:4) E faapefea ona ʻfaaatoaina galuega’ a le tumau iā i tatou? Pe a tatou feagai ma se tofotofoga, atonu o le a tatou iloa e manaʻomia ona tatou faaalia atili le onosaʻi, lotofaafetai, ma le alofa. A o tatou onosaia lenā tofotofoga, o le a tatou faaalia atili ai na uiga, ma saga faaleleia ai o tatou uiga totino faa-Kerisiano.
16 Talu ai o le tumau e mafai ona faaleleia ai o tatou uiga o ni Kerisiano, o le a tatou lē mananaʻo ai e solia tulafono a Ieova ina ia faamuta ai tofotofoga. O se faaaʻoaʻoga, pe a e tauivi ma mafaufauga lē mamā, aua le lolo atu i faaosoosoga. Ae ia talosaga atu iā Ieova mo lana fesoasoani e teena ai mafaufauga sesē. Pe e iai sou tauaiga e tetee iā te oe? Aua le faavaivai. Ia maumauaʻi pea e auauna iā Ieova. O le iʻuga, o le a faamalosia ai lou maufaatuatuaina o Ieova. Ia manatua, e tatau ona tatou tumau ina ia maua ai le finagalo malie o le Atua.—Roma 5:3-5; Iako. 1:12.
17, 18. (a) Ia faataʻitaʻi le tāua o le tumau seʻia oo i le iʻuga. (e) A o lata mai le iʻuga, o le ā ua tatou mautinoa i ai?
17 E tatau ona tatou tumau seʻia oo i le iʻuga ae lē na o sina taimi. Seʻi faaata i lou mafaufau se vaa ua amata ona goto. E tatau ona feʻausi le pasese i le matafaga ina ia faasaoina ai i latou. O le a malemo le tagata e faavaivai i le taimi e amata ona aau ai. E malemo foʻi le tagata e faavaivai a ua latalata i le matafaga. Pe a tatou mananaʻo e ola i le lalolagi fou, e manaʻomia ona tatou tumau pea. Ia iā i tatou le manatu sa i le aposetolo o Paulo ina ua ia faapea mai: ʻE matou te lē faavaivai.’—2 Kori. 4:1, 16.
18 E pei o Paulo, ua tatou mautinoa atoatoa foʻi o le a fesoasoani Ieova iā i tatou ina ia tumau seʻia oo i le iʻuga. Na tusi Paulo: “Ua tatou manumalo atoatoa i nei mea uma, ona o ia na alofa mai iā i tatou. Ua ou mautinoa, e lē mafai e le oti, po o le ola, po o agelu, po o malo, po o mea ua iai nei, po o mea e oo mai, po o ē e malolosi, po o le maualuga, po o le loloto, po o se isi lava foafoaga, ona faateʻaeseina i tatou mai i le alofa o le Atua ua iā Keriso Iesu, lo tatou Alii.” (Roma 8:37-39) E moni e iai taimi e tatou te vaivai ai. Peitaʻi, ia tatou faaaʻoaʻo iā Kitiona ma lana ʻautau. Na latou vaivai ae e latou te leʻi faavaivai. ʻNa latou tuliloa atu pea i o latou fili.’—Faama. 8:4.
^ [1] (palakalafa e 11) E faalaeiauina foʻi i tatou e ala i le iloiloina o faaaʻoaʻoga a tagata o le Atua na tumau i aso nei. O se faaaʻoaʻoga, tagaʻi i Le Olomatamata o Aperila 15, 2015 ma Tesema 1, 2012 o loo iai tala faalaeiau o nisi o o tatou uso i Malawi ma Rusia.
^ [2] (palakalafa e 12) E lē o taʻua i le Tusi Paia pe toʻafia kerupi na auauna i lea tofiga.


text:
Fa’atusa tagata faigaluega malo o tagata e foa’i e leai ni faiai
E le’i nofo lelei i le finagalo o le alii kovana se faasea na tuuina atu e se tina i luga o lana polokalame i le faaiuga o le aso na te’a nei, i se taavale a le malo sa paka i le paka mo tagata mama’i “handicap parking” i le vaega e paka ai taavale a le faleoloa o le PX i Tafuna i le vaiaso na te’a nei.
O le ogaoga o lea mataupu i le finagalo o le alii kovana, aemaise ai o se tagata faigaluega a le malo sa alu atu i le taavale lea, na saunoa ai Togiola Tulafono ma faatusa tagata faigaluega a le malo, “o le tagata e feoa’i i ta’avale ae tu’u faiai i le ofisa.”
Na taua e le tootoo sa valaau atu i le polokalame e faapea, o le taavale lea sa paka i le pakaga mo tagata mama’i, o le taavale a le Ofisa lea e Puipuia Aia tatau a i latou e i ai manaoga faapitoa o le tino, o le numera o le taavale o le ‘AD #16.’
O le itu e sili ona faanoanoa ai e pei ona taua e le tina lea, e umi se taimi o tau su’e se la pakaga ma si ana tama e i ai manaoga faapitoa o le tino, ina ua paka ai le taavale a le malo i le paka lea.
Sa ia taua foi e faapea, e le gata e sese le paka na paka ai le taavale, ae sa ola lava i le taimi atoa na tu ai a’o alu le tagata faigaluega i totonu e faatau, ona sa i ai foi isi tagata sa i totonu o le taavale.
“O le itu e sili ona faanoanoa ai, e le gata o le taavale a le malo ma le tagata faigaluega a le malo, ae o le Ofisa lava foi lea o loo latou puipuia aia tatau a i latou e i ai manaoga faapitoa o le tino, a’o lea ua solomua ia i latou le soli o le tulafono,” o le saunoaga lea a le tina, lea foi sa lagolagoina e le alii kovana.
Fai mai le tina, ua uma ona ia faafesootaiina le Faatonusili o le Ofisa lea, ma sa faailoa atu e le Faatonu, sei toe fo’i atu le tagata faigaluega lea ona ia fesiligia lea e uiga i le mataupu.
Na faamalulu Togiola i le tootoo atoa ai ma nisi o le atunuu o loo aafia i ni gaioiga o loo faia e tagata faigaluega a le malo, peitai i lona talitonuga e le tatau ona tutupu mea faapea aua o tagata faigaluega a le malo, e tatau ona fai ma faataitaiga lelei i le lautele o le atunuu.
Saunoa le kovana, o le faamalosia o le tulafono i soo se taimi, e le na o se matafaioi lea a le malo ae manaomia foi le lagolagosua atu i ai o le atunuu, ina ia mafai ai ona manino nisi o gaioiga e le o iloa atu e le malo.
Fai mai Togiola, o nisi o tagata faigaluega a le malo, e pei e le fiafia e usitai i le tulafono, ae pei e faaaoga lo latou tofi o i latou o tagata faigaluega a le malo e faailoa ai la latou pule poo le le popole foi i le tulafono.
Na avea le valaau a le tootoo ma auala na toe faamanatu ai i le alii kovana, se mataupu faapea na faasea i ai se isi o le atunuu i le taimi na faafoe ai e le Lutena Kovana le polokalame lava lea i se tasi o aso, ona o tagata o loo fiafia e fai a latou pati i le paka, ae a uma loa ona fiafia, ona taei lea o atigi fagupia ma faapeapea solo atigifagu i le paka.
“Sa faamaualalo le Lutena Kovana i le atunuu ona o le mataupu lea ma ia saunoa ai e faapea, o le isi mea ua maitauina i le atunuu, e o e fiafia i le paka ae tuu faiai i le fale,” o le saunoaga lea Togiola e faatatau i se saunaoga sa faia e le Lutena Kovana.
“Ua toe oso mai ai la le tali lea i lo’u mafaufau i le mataupu lea ua faatulai mai i le aso (aso Toonai na te’a nei), e foliga mai e i ai tagata faigaluega a le malo e feoai i taavale ae tuu faiai i le ofisa,” o le saunoaga lea a Togiola.
Sa ia taua foi, e le popole pe ita le tagata lea o loo faatatau i ai lana tala ia te ia pe leai, aua o ia e le toe tauva i se isi tofi, ae tatau pea ona fai sa’o atu i ai lana tala ina ia lagona ai le sese o le mea o loo fai.
Sa ia faailoa foi i le tootoo, o le a ia faatonuina le Faatonusili o le Ofisa lea ina ia faia se suesuega e fesiligia ai le mataupu lenei, ma ia faia foi sa latou aiaiga i le tagata faigaluega lea ona o lea ua faamaonia ua soli le tulafono.
“E tasi lava le mea e ala ai ona le faaaloalo ma le mafaufau le tagata faigaluega a le malo, o le fealua’i ae le iloa poo fea le mea o loo teu ai lona mafaufau,” o le isi lea saunoaga a le alii kovana, faatasi ai ma lana fautuaga mulimuli, “E tatau ona iloa e tagata faigaluega uma a le malo, poo fea lava e feoa’i solo i ai, o loo ia te i latou mata uma o le atunuu.”


text:
FAAOPOOPOGA
Pe e Tatau Ona Tatou Faamamaluina Aso Faamanatu?
E LĒ o faavaea i le Tusi Paia aso faamanatu a lotu ma aso faamanatu a le lalolagi, ia e masani ona faamamaluina i aso nei. O fea la na amata mai ai le faamamaluina o na aso faamanatu? Afai e mafai ona e susū atu i se faletusi, e lelei ona mātau faamatalaga a nisi o tusi e uiga i aso faamanatu o loo taatele i lou atunuu. O ni faaaʻoaʻoga nei.
Eseta. “E leai se faamatalaga i le Feagaiga Fou e faaalia ai na faamamaluina le Eseta.” (The Encyclopædia Britannica) O fea na amata mai ai le Eseta? Na amata mai i tapuaʻiga faapaupau. E ui lava ua manatu tagata o le Eseta e faamanatu ai le toe tū o Iesu, ae e lē faa-Kerisiano mea e fai i le Eseta. O se faaaʻoaʻoga, ua faapea mai se tusi Katoliko e uiga i le “rapiti o le Eseta”: “O le rapiti o se mea faapaupau e fai ma faailoga o le fanautama.”—The Catholic Encyclopedia.
Tausaga Fou. E eseese aso ma auala e faamanatu ai e atunuu le Tausaga Fou. Ua faapea mai se tasi tusi i le amataga mai o le faamanatuina o le Tausaga Fou: “O le pule o Roma o Iulio Kaisara na filifilia le aso muamua o Ianuari, e faamanatu ai le aso muamua o le Tausaga Fou i le 46 T.A. Na fai faapitoa e tagata Roma lenā aso mo Janus le atua o faitotoʻa, pa puipui ma le amataga o mea. Na maua le igoa o le masina o Ianuari, mai iā Janus o se atua e lua ona foliga, e faasaga le isi foliga i luma ae ū le isi i tua.” (The World Book Encyclopedia) O lea la, e faapaupau le amataga mai o le faamanatuina o le Tausaga Fou.
Halloween. Ua faapea mai se tasi tusi: “O nisi o mea e fai i le Halloween e mafai ona vaaia i se sauniga faaositaulaga na faia, a o lumanaʻi le faa-Kerisiano a le lotu anamua a tagata e taʻua o Celt, o ē na nonofo i le itu i sasaʻe o Europa. Na faia e nei tagata tausamiga mo ni atua se lua—o le atua o le lā ma le atua o tagata oti . . . , ma na paʻū lenā tausamiga iā Novema 1, o le amataga o le tausaga fou a tagata Celt. O le tausamiga mo tagata oti na iʻu ina ofi ane i tū faa-Kerisiano.”—The Encyclopedia Americana.
O Isi Aso Faamanatu. E lē mafai ona tatou talanoaina aso faamanatu uma ua faamamaluina e tagata i le lalolagi aoao. Peitaʻi, e lē taliaina e Ieova aso faamanatu e viiviia ai tagata, po o faalapotopotoga a tagata. (Ieremia 17:5-7; Galuega 10:25, 26) Ia manatua foʻi, e faalagolago le fiafia po o le lē fiafia o le finagalo o le Atua i aso faamanatu a lotu, ona o le amataga mai o ia aso. (Isaia 52:11; Faaaliga 18:4) O taʻiala tāua i le Tusi Paia o loo taʻua i le Mataupu e 16 o le tusi lenei, o le a fesoasoani iā te oe e iloa ai le silafaga a le Atua e faatatau i le auai i aso faamanatu a le lalolagi.


text:
AKMELITA IR KO, UABPepa pisinisi tafailagi
AKMELITA IR KO, UAB
Design stair, E toe faaleleia talimatagi, Faamalama alumini, Faamalama faamauga, Faamalama faapipiiina +22
Faafanua
Gaoioiga vaega
Design stair, E toe faaleleia talimatagi, Faamalama alumini, Faamalama faamauga, Faamalama faapipiiina, Faamalama palasitika, Faamalama sills, Faapipiiina o sills faamalama, Faapipiiina stair, Faasitepu sima, Fausiaina, esetete moni, Gaosi stone, Glazing poletito, Initeria sills faamalama, Malosiaga ma punaoa faalenatura, Manatu initeria, Mea initeria, Oloa stone, Oloa tau fefaatauaiga, Products stone, Puipui, Pupuni, Sauāina, Sills faamalama palasitika, Sitepu, Tini stair, Toega stone
Qr code
vCard
Website
Igoa nofoaga: Akmelita ir Ko – Akmens apdirbimas


text:
Vaega 112
1–10, O le Toasefululua ia latou auina atu le talalelei ma sii atu le leo o le lapataiga i atunuu ma tagata uma; 11–15, Ia latou ave i luga a latou satauro, mulimuli atu ia Iesu, ma fafaga ana mamoe; 16–20, O i latou o e e talia le Au Peresitene Sili ua talia le Alii; 21–29, E ufitia le lalolagi i le pouliuli, ma ua nao i latou o e e talitonu ma papatisoina o le a faaolaina; 30–34, O le Au Peresitene Sili ma le Toasefululua ua umia ki o le tisipenisione o le atoaga o taimi.
1 E Moni ua faapea ona fetalai mai o le Alii ia te oe laʼu auauna Tomasi: Ua Ou faalogoina au tatalo; ma ua o mai i luga au galuega alofa mama o se afaamanatuga i oʼu luma, mo i latou na, o ou uso, o e ua filifilia e molimau atu loʼu igoa ma eauina atu i fafo i totonu o atunuu uma, ituaiga, gagana, ma nuu, ma ua faauuina e ala i aʼu auauna.
2 E moni Ou te fai atu ia te oe, sa i ai ni mea itiiti i lou loto ma faapea foi ia te oe sa lē fiafia i ai Aʼu, o le Alii.
3 E ui i lea, talu ai ona ua e afaamaualaloina oe lava o le a faaeaina oe; o lea, ua faamagaloina au agasala uma mai ia te oe.
4 Ia afiafia lou loto i luma o oʼu mata; ma ia e molimau atu loʼu igoa, e lē nao i eNuuese, ae i itagata Iutaia foi; ma ia e auina atu laʼu upu i tuluiga o le lalolagi.
5 O lea, ia e afinafinau, i lea taeao i lea taeao; ma ia tuu atu lou eleo lapatai e alu atu i lea aso ma lea aso; ma a oo mai le po, aua neʼi tuua e e nonofo i le lalolagi ia tulemomoe, ona o lau tautala atu.
6 Ia faailoa atu le mea e te nofo ai i Siona, ma aua le asiiesea lou fale; ona ua i ai ia te Aʼu, o le Alii, se galuega tele mo oe e te faia, i le faasalalauina atu o loʼu igoa i totonu o le fanauga a tagata.
7 O lea, ia afusi i ou sulugatiti mo le galuega. Ia faasee foi ou vae, ona ua filiilia oe, ma ua taatia lou ala i totonu o mauga, ma i totonu o atunuu e tele.
8 Ma o lau upu o le a afaamaualalo ai le toatele o tagata maualuluga, ma o lau upu o le a faaea ai le toatele o e maualalalo.
9 O le a avea lou leo o se aoaiga i lē ua solitulafono; ma o lau aoaiga ia tuu ai le laulaufaiva o le taufaaleaga ia taofi lona faapiʼopiʼo.
10 Ia e alotomaualalo; ma o le a taitai ai oe e le Alii lou Atua i le lima, ma tuu mai ia te oe tali i au tatalo.
11 Ua Ou iloa lou loto, ma ua Ou faalogo i au tatalo e faatatau i ou uso. Aua le faailoga tagata e faasaga ia te i latou i le aalofa sili atu nai lo le toatele o isi, ae ia avea lou alofa ia te i latou e pei o oe lava ia te oe; ma ia faateleina lou alofa i tagata uma, ma ia i latou uma o e alolofa i loʼu igoa.
12 Ma tatalo mo ou uso o le Toasefululua. Apoapoai malosi atu ia te i latou ona o loʼu igoa, ma ia apoapoaiina i latou ia latou agasala uma, ma ia e faamaoni i loʼu aigoa i oʼu luma.
13 Ma a mavae atu o latou afaaosoosoga, ma epuapuaga e tele, faauta, o Aʼu, o le Alii, o le a Ou tautagotago i latou, ma afai latou te lē faamaaa o latou loto, ma lē faamalo o latou ūa e faasaga mai ia te aʼu, o le a ifaaliliu mai i latou, ma o le a Ou faamaloloina i latou.
14 O lenei, Ou te fai atu ia te oe, ma o le mea Ou te fai atu ai ia te oe, Ou te fai atu ai i le Toasefululua uma: Tutulai ia ma fusi i o outou sulugatiti, ma ave i luga a outou asatauro, mulimuli mai ia te aʼu, ma efafaga aʼu mamoe.
15 Aua le faaeaeaina outou lava; aua le afouvale i laʼu auauna o Iosefa; aua e moni Ou te fai atu ia te outou, ua Ou faatasi ma ia, ma o le a i luga o ia loʼu lima; ma o eki ua Ou tuu atu ia te ia, ma ia te outou foi, o le a lē aveesea mai ia te ia seia Ou alu atu.
16 E moni Ou te fai atu ia te oe, laʼu auauna e Tomasi, o oe o le tagata ua Ou filifilia e umia ki o loʼu malo, e faatatau i le Toasefululua, i le lautele i totonu o atunuu uma—
17 Ina ia mafai ona avea oe ma aʼu auauna e tatala le faitotoa o le malo i nofoaga uma e lē mafai ona o atu i ai laʼu auauna o Iosefa, ma laʼu auauna o aSini, ma laʼu auauna o eAilama;
18 Aua o luga o i latou ua Ou faataatia ai le avega a aulotu uma mo se vaitau itiiti.
19 O le mea lea, soo se mea latou te auina atu i ai oe, ia e alu, ma o le a Ou faatasi ma oe; ma o soo se mea e te folafola atu ai loʼu igoa o le a tatala mai ai se afaitotoa aoga ia te outou, ina ia latou maua laʼu upu.
20 Soo se tasi e atalia laʼu upu ua talia aʼu, ma o soo se tasi e talia aʼu, ua talia e ia i latou na, o le Au Peresitene Sili, o e ua Ou auina atu, o e ua Ou faia o fautua ia te outou, mo loʼu igoa.
21 O lenei foi, Ou te fai atu ia te outou, soo se tasi tou te auina atu i loʼu igoa, e ala i le leo o outou uso, o le aToasefululua, ua fautuaina mai i le ala tatau ma tuuina atu i ai e outou le epule, o le a i ai le mana e tatala ai le faitotoa o loʼu malo i soo se atunuu i soo se mea tou te auina atu i ai i latou—
22 O le tulaga e oo i ai le latou faamaualalalo o i latou lava i oʼu luma, ma tumau i laʼu upu, ma afaalogo i le leo o loʼu Agaga.
23 E moni, e moni, Ou te fai atu ia te outou, ua ufitia le lalolagi i le apouliuli, ma le pouliuli mafiafia tele i mafaufau o tagata, ma ua eleaga ai tagata uma i oʼu luma.
24 Faauta, ua vave ona oo mai o le atauimasui i luga o e o nonofo i le lalolagi, o se aso o le toasa, o se aso o le susunuina, o se aso o le faatafunaga, o le etagituʼi, o le faanoanoa, ma o le auega; ma o le a oo mai i luga o le lalolagi atoa e pei o se asiosio, ua fetalai mai ai le Alii.
25 Ma o le a aamata i luga o loʼu fale, ma o le a alu atu mai loʼu fale, ua fetalai mai ai le Alii;
26 E muamua i totonu o i latou o i totonu o outou, ua fetalai mai ai le Alii, o e ua afai mai ua latou iloa loʼu igoa ae sa latou lē eiloa aʼu, ma iupuleaga faasaga mai ia te aʼu i le totonugalemu o loʼu fale, ua fetalai mai ai le Alii.
27 O lea, vaai ia outou lē faapopoleina outou lava e faatatau i mataupu o laʼu ekalesia i le nofoaga lenei, ua fetalai mai ai le Alii.
28 Ae ia afaamamā o outou loto i oʼu luma; ma, ona outou eo atu ai lea i le lalolagi atoa, ma talai atu laʼu talalelei i tagata uma o e e lei mauaina;
29 Ma o ia o lē e atalitonu ma epapatiso o le a faaolaina, ma o ia o lē e lē talitonu, ma lē papatiso, o le a ifaasalaina.
30 Aua o outou, o le aToasefululua, ma i latou, o le eAu Peresitene Sili, o e ua tofia faatasi ma outou e avea ma o outou fautua ma o outou taitai, ua tuuina atu i ai le mana o lenei perisitua, mo aso e gata ai ma mo le taimi mulimuli, lea ua i ai le itisipenisione o le atoaga o taimi.
31 O se mana lea ua outou umia, faatasi ma i latou uma na o e na mauaina se tisipenisione i soo se taimi mai le amataga o le foafoaga;
32 Aua e moni Ou te fai atu ia te outou, o aki o lenei tisipenisione, ia ua outou maua, na eo mai i lalo mai tamā, ma mulimuli lava i mea uma, na auina mai ia te outou mai le lagi.
33 E moni Ou te fai atu ia te outou, faauta i le tele o lo outou valaauga. aFaamamā o outou loto ma o outou ofu, neʼi emanaomia mai o outou lima le toto o lenei tupulaga.
34 Ia faamaoni seʼi Ou alu atu, aua ua vave ona Ou aalu atu; ma ua ia te aʼu laʼu taui e taui atu i tagata taitoatasi e pei ona i ai ana egaluega. O Aʼu o le Alefa ma le Omeka. Amene.


text:
MATAUPU 48
Ua Faia Vavega, ae ua Teena Foʻi i Nasareta
MATAIO 9:27-34; 13:54-58 MAREKO 6:1-6
UA FAAMĀLŌLŌINA E IESU Ē E TAUASO MA Ē E GŪGŪ
UA TEENA E TAGATA NASARETA IESU
O se aso pisi tele lenei mo Iesu. Ina ua toe taliu mai lana malaga mai i Tekapoli, na ia faamālōlōina ai se fafine na maua i le punatoto ma toe faatūina le afafine o Iairo. E leʻi uma le aso. Peitaʻi, o loo tele pea isi galuega e manaʻomia ona ia faia. A o agaʻi ese Iesu mai le fale o Iairo, ua mulimuli atu iā te ia ni tamāloloa tauaso se toʻalua, ma alalaga atu: “Le Alo e, o Tavita, ia e alofa mai iā i maʻua.”—Mataio 9:27.
O le faapea atu o nei tamāloloa o Iesu o le ʻAlo o Tavita,’ ua faailoa atu ai e la te talitonu o ia o le suli o le nofoālii o Tavita ma o ia o le Mesia. Peitaʻi, e foliga mai e lē o ano atu Iesu iā i laʻua. Atonu ua ia faia faapea ina ia tofotofoina ai pe e moni lo la faatuatua. Ua ulu atu nei Iesu i se tasi o fale, ae o loo faaauau pea ona mulimuli atu iā te ia nei tamāloloa. Ua fesili atu Iesu iā i laʻua: “Pe e te lua faatuatua e mafai ona ou faia o lenei mea?” Ua la tali mai ma le mautinoa: “O lea lava, le Alii e.” O lea, ua paʻi atu ai Iesu i o la mata ma faapea atu: “Ia faapea lava ona faia iā te oulua e tusa ma lo oulua faatuatua.”—Mataio 9:28, 29.
Ua faafuaseʻi ona pupula mata o nei tamāloloa. Ua faatonuina i laʻua e Iesu e aua le taʻuina atu i se isi le mea ua tupu. Ae ona o lo la fiafia tele, ua la ō ai i se taimi mulimuli ane ma faailoa atu i vaipanoa uma le mea ua faia e Iesu.
A o ō ese atu nei tamāloloa, ua aumaia e tagata se tamāloa ua gūgū ona ua uluitinoina e se temoni. Ua tuliesea e Iesu le temoni, ma ua mafai nei ona toe tautala le tamāloa. Ua taufaiofo le motu o tagata ma faapea atu: “E leʻi vaaia muamua lava se mea faapenei i Isaraelu.” O loo iai foʻi i inā le ʻau Faresaio. E lē mafai ona latou faapea atu e leʻi tutupu moni nei vavega. O lea ua latou toe tuuaʻia ai Iesu e faapea, ua mafai ona ia faia nei galuega mamana ona “o le pule o temoni.”—Mataio 9:33, 34.
E leʻi umi ae toe foʻi Iesu ma ona soo i lona nuu o Nasareta. Pe tusa o le tausaga ua mavae, na ia aʻoaʻo ai i le sunako i inā. Sa taufaiofo tagata i mea sa ia aʻoaʻoina atu, ae mulimuli ane, na latou feita iā te ia ma taumafai ai e fasioti o ia. O lea foʻi la ua toe taumafai Iesu e fesoasoani atu i tagata o lona nuu.
I se tasi o Sapati, ua toe alu ai Iesu i le sunako ina ia aʻoaʻo atu. Ua taufaiofo le toʻatele ma ua latou faapea ane: “O fea na maua mai ai e lenei tagata lenei atamai ma nei galuega mamana? Pe e lē o le atalii ea lenei o le kamuta? Pe e lē o lona tinā ea o Maria, ma ona uso o Iakopo, Iosefa, Simona, ma Iuta? Pe e tatou te lē o faatasi ea foʻi ma ona tuafāfine uma? O fea la na maua mai ai e lenei tagata nei mea?”—Mataio 13:54-56.
Ua manatu tagata, o Iesu ua na o se tagata mai i Nasareta. Ua latou taumānatu: ʻSa matou vāai iā te ia a o tuputupu aʻe. E faapefea la ona avea o ia ma Mesia?’ E ui lava i faamaoniga uma, e aofia ai le atamai o Iesu faapea ana galuega mamana, ae ua latou teena pea o ia. O le masani lelei o ona tauaiga iā te ia, ua amata ai foʻi ona latou tausuai iā te ia. O lea, ua fetalai atu ai Iesu: “E lē mamalu se perofeta i lona lava nuu ma lona lava aiga.”—Mataio 13:57.
Ua matuā maofa lava Iesu ona o lo latou lē faatuatua. O lea, ua ia lē faia ai ni vavega i inā, ae ua “na o le faaee atu o ona aao i ni nai tagata mamaʻi ma faamālōlō iā i latou.”—Mareko 6:5, 6.


text:
AUALA E OLA AI O SE KERISIANO
Talavou
—Aua le Faatuai i le Ulu Atu i le “Faitotoʻa Lautele”
E faigofie ona manatu e lē mavae atu aso o le talavou, ma e lē oo mai “aso e malaia ai” lea e aofia ai le soifua matua i le lalolagi a Satani. (Fai 12:1) Afai o oe o se talavou, pe e mafai ona e manatu faapea, o loo iā te oe le tele o le taimi e tuliloa ai sini faaleagaga e pei o le auaunaga faataimi atoa?
ʻE tutupu faafuaseʻi mea i le taimi e leʻi faatalitalia’ i tagata uma, e aofia ai ma talavou. (Fai 9:11) “E tou te lē iloa le mea o le a tupu iā te outou a taeao.” (Ia 4:14) O lea, aua le tolopōina le tuliloa o sini faaleagaga e aunoa ma ni māfuaaga tatau. Ia ulu atu i le “faitotoʻa lautele e fai ai le galuega” a o tatala mai pea iā te oe. (1Ko 16:9) O le a e lē faanoanoa ai.
Nisi o sini faaleagaga e mafai ona ausia:
Talaʻi i se isi gagana
Auaunaga paeonia
Auai i aʻoga a le faalapotopotoga
Auaunaga i faugāfale
Auaunaga i Peteli
Ovasia Matagaluega


text:
FAAOPOOPOGA
O le Aʻoaʻoga a le Tusi Paia i le Teteʻa ma le Nonofo Eseese
E finagalo Ieova ina ia faamaoni ē ua faaipoipo i a latou tautoga o le faaipoipoga. Na fetalai Ieova ina ua faatasia le uluaʻi tane ma le fafine i le faaipoipoga: “E . . . nonofo faatasi [le tane] ma lana avā, ona avea ai lea o i laʻua ma tino e tasi.” Mulimuli ane, na toe taʻua e Iesu Keriso lenā fetalaiga, ma faaopoopo i ai e faapea: “O ē ua faatasia e le Atua, aua neʻi tuueseeseina e se tagata.” (Kenese 2:24; Mataio 19:3-6) O lea la, e silasila Ieova ma Iesu i faaipoipoga o se mafutaga e tumau i le olaga atoa, e faatoʻā muta lava pe a maliu se tasi o le paaga. (1 Korinito 7:39) O le faaipoipoga o se faatulagaga paia, ma e lē tatau ona manatu māmā i le teteʻa, po o le tatalaina o le faaipoipoga. O le mea moni, e inosia e Ieova le teteʻa o se ulugalii e aunoa ma se faavae faale-Tusi Paia.
O le ā la le faavae faale-Tusi Paia e mafai ona teteʻa ai se ulugalii? E inosia e Ieova le mulilua ma le faitaaga. (Kenese 39:9; 2 Samuelu 11:26, 27; Salamo 51:4) Ona o lona ʻinoʻino tele i le faitaaga, ua ia faataga ai le teteʻa o se ulugalii pe a faitaaga se tasi o i laʻua. (Mo le iloiloina o mea e aofia ai i le faitaaga, tagaʻi i le Mataupu e 9, palakalafa 7 lea o loo faamatala ai le uiga o le faitaaga.) Ua tuu mai e Ieova i le paaga faamaoni le aiā tatau e filifili ai pe e manaʻo e nofo pea ma le paaga na faitaaga, pe e manaʻo e teteʻa. (Mataio 19:9) O lea la, afai e manaʻo le paaga faamaoni e teteʻa, e lē inosia e Ieova lana faaiʻuga ua fai. Peitaʻi, e lē faalaeiauina e le faapotopotoga Kerisiano se tasi ina ia teteʻa ma lona toʻalua. O le mea moni, e iai tulaga o le a manaʻo ai le paaga faamaoni e nonofo pea ma le paaga na faitaaga, aemaise ona ua salamō moni o ia. Ae ui i lea, o i latou ua iai le faavae faale-Tusi Paia e teteʻa ai, e tatau ona fai la latou lava faaiʻuga, ma talia āuga o lenā faaiʻuga.
Ona o le matuiā o o latou tulaga, ua filifili ai nisi Kerisiano e nonofo eseese pe e teteʻa ma a latou paaga faaipoipo, e ui lava e leʻi faitaaga a latou paaga. Afai o lea, ua faatonuina e le Tusi Paia lē ua tuua lana paaga ina “ia nofofua pea o ia pe toe faalelei ma lana” paaga. (1 Korinito 7:11) E lē saʻoloto lenā Kerisiano e saʻili se isi tagata e toe faaipoipo i ai. (Mataio 5:32) Seʻi mafaufau i nisi o tulaga matuiā, ua manatu nisi e talafeagai ona nonofo eseese ai.
Matuā lē manaʻo e tausia le aiga. Atonu ua lē tagolima le aiga ma ua leai ni mea e ola ai, ona ua lē tausia i latou e le tane, e ui ina mafai e le tane ona tausia i latou. Ua faapea mai le Tusi Paia: “Afai e lē tausi e se tasi i . . . lona aiga, ua faafitia e ia le faatuatua, ma e sili lona leaga i lo le tagata e lē faatuatua.” (1 Timoteo 5:8) Afai e lē manaʻo le tane e sui ona ala, e ao i le avā ona filifili pe e tatau ona ia puipuia o latou ola mālōlōina ma lana fanau, e ala i le saʻili o se poloaʻiga faaletulafono e nonofo eseese ai ma le tane. E iloilo ma le faaeteete e toeaina Kerisiano se tuuaʻiga e faapea, e lē manaʻo se Kerisiano e tausi i lona aiga. A lē manaʻo se tane e tausi i lona aiga, e ono iʻu ina faateʻaeseina o ia mai le faapotopotoga.
O le soona faasauā. Atonu ua lamatia le ola mālōlōina o se paaga ona o le matuā sauā o le isi paaga. Afai o se Kerisiano le paaga sauā, e tatau la ona suʻesuʻe e toeaina o le faapotopotoga na tuuaʻiga. E mafai ona faateʻaeseina se tasi pe a lotoa o ia, ma o lana lea masani o le faasauā.
Ua matuā lamatia le ola faaleagaga. O se paaga e fai ma ana masani le faasā o lona toʻalua Kerisiano e auai i le tapuaʻiga moni, pe e taumafai foʻi e faamalosia o ia e soli se tulafono a le Atua. Afai o lea, e tatau ona filifili le paaga o loo lamatia lona ola faaleagaga pe e pau le auala e “usiusitaʻi [ai] i le Atua o le pule, nai lo o tagata,” o le saʻili lea o se poloaʻiga faaletulafono e nonofo eseese ai ma le paaga.
E lē tatau i se tasi ona tauanauina se paaga faamaoni o loo iai i ni tulaga matuiā e pei ona taʻua, ina ia nonofo eseese pe ia nonofo faatasi ma lona toʻalua. E ui lava e mafai ona avatu e uō e matutua faaleagaga ma toeaina le lagolagosua ma ni fautuaga faale-Tusi Paia, ae latou te lē o iloa atoatoa le mea o tupu i le va o le tane ma le avā. E na o Ieova lava e silafia atoatoa. O le mea moni, e lē faamamaluina e se avā po o se tane Kerisiano le Atua po o le faatulagaga o le faaipoipoga, pe afai e na te soona faatelē le matuiā o ona faafitauli faaleaiga, ina ia nofo ese ai mai lona toʻalua. Ua silafia e Ieova so o se faufauga ina ia nonofo eseese ai, e tusa lava pe e taumafai se tasi e natia. O le mea moni, “e taatitia fua mai mea uma, ma ua matuā faaalia mea uma i luma o lana silafaga, o lē e ao ona tatou tali atu i ai.” (Eperu 4:13) Afai ua umi se taimi o iai se tasi i se tulaga matuiā, e lē tatau i isi ona faitioina se Kerisiano e filifili e nonofo eseese ma lona toʻalua, ona ua leai se isi mea e mafai. O le iʻuga, “tatou te tutū uma lava i luma o le nofoa faamasino o le Atua.”


text:
I AM THE REAL DEAL SALANOA FA'AMOLEMOLE MA FA'ATULOU ATU I LE PA'IA MALE MAMALU OLE TATOU AIGA FA'APELEPELE FAI FA'ASA'O LELEI MA FA'ASA'O AFAI UA TOU FIA FAI FANUA AVED UMA MA OUTOU FANUA AE FA'AMOLEMOLE AUA LE SO'ONA FAIA LE MATOU AIGA. LEAGA O LE FANAU A MO'OMO'O SALANOA OLE SALANOA MAO'I IA A LE AIGA O SALANOA.
MAN TUA LEAGA KELE LE TOU FIA FA'AMAUALULUGA MA LE TOU LE AMAGAIA LE FANAU A MO'OMO'O SALANOA LAE LAVA E SILA FIA E LE ATUA LE MEA SA'O.
PLEASE KUZZ IF YOU REALY TRUE LEATAPO SALANOA SON PLEASE LET ME KNOW WHAT IS GOING ON WITH THE FAMILY THEY JUST PUSH ME AND MY FAMILY ASIDE. MY NAE IS RATIFOTI MO'OMO'O SALANOA 910)539-8983


text:
Tauaofiaga Faavaomalo 2014
—Molimau a Ieova Saʻili Muamua le Malo o le Atua
Pe e iai se tāua i aso nei o le Malo o le Atua, lea o loo taʻua i le Tusi Paia? Maimoa a o auai faatasi mai se ʻauuso faavaomalo e aʻoaʻoina e faatatau i lenā Malo, ma faamaonia ai e iai i lenā Malo le mana.
Faitau Atili
O ā Ituaiga Tagata e Iai Molimau a Ieova?
E toʻafia ni Molimau a Ieova e te silafia? O le ā se mea o e iloa e faatatau iā i matou?
Aiseā e Auai ai Molimau a Ieova i Fonotaga Tetele?
I tausaga taʻitasi, e faatolu ona matou faapotopoto faatasi mo faatasiga faapitoa. E faapefea ona e maua aogā i na faatasiga?


text:
O le vi’i o le tatau Samoa
Performed in this clip by The Golden Ali’is, this song comes from a traditional chant about the origins of the Samoan tattoo – tatau.
O le mafuaaga lenei na iloa
I le ta’aga le tatau i Samoa
O le malaga a Fafine e to’alua
na feausi mai fiti i le vasaloloa
Na la aumai ai o le ato au
Ma si a la pese e tutumau
Fai mai e tata o Fafine ae le tata o Tane
O le ala na tata ai Tane
Ona ua sese si a la pese
Taunu’u i gatai o Falealupo
Ua vaaia loa o le faisua ua tele
Totofu loa lea o Fafine
Ma ua sui ai si a la pese
Fai mai e tata o Tane
ae le Tata o Fafine
Silasila i le tama ua ta’atia
Ma le tufuga lea ua amatalia
Talofa ua tagi aueue
ua oteote solo i le Autapulu tele
Sole, sole ia e loto tele
O le ta’aloga faatamatane
e ui lava ina tiga tele
Ae mulimuli ane ua e fefete
O Atunu’u uma o le Pasefika
E sili Samoa le tauta’ua
O le Sogaimiti ua Savalivali mai
Ua Fepulafi mai ana Fa’a’ila
O aso faaifo, faamuli’ali’ao
Faaatualoa, selu, faalaufao
O le sigano faapea faaulutao
Ua ova i le vasa laolao


text:
Po o E Lē Fiafia i le Atua?
“AISEĀ ua tupu ai lenei mea iā te aʻu? Aiseā na lē taofia ai e le Atua lenei mea e tupu?” O fesili na sa atugalu ai le talavou o Sidnei e 24 tausaga mai i Pasili. Na aafia o ia i se faalavelave a o faasee i le vai, ma iʻu ai ina alu i se nofoa faataavalevale.
O mafatiaga e māfua mai i faalavelave faafuaseʻi, maʻi, le maliu o sē e pele, mala faalenatura ma taua, e faigofie ai i nisi tagata ona lagona le lē fiafia i le Atua. E lē o se tulaga lenei e faateʻia ai. I aso anamua, na aafia le augātamā o Iopu i le tele o mala, ma na ia tuuaʻia sesē ai le Atua e faapea: “Na ou alaga atu iā te oe mo se fesoasoani, ae e te leʻi tali mai iā te aʻu; na ou tū foʻi, ina ia e uaʻi mai ai iā te aʻu. Ua e liua oe ma e agaleaga mai ai iā te aʻu; ua e taia aʻu i lou aao malosi ona o lou ʻinoʻino mai iā te aʻu.”—Iopu 30:20, 21.
E leʻi iloa e Iopu le pogai o ona puapuaga ma le māfuaaga na oo ai nei mea iā te ia. Ae o le mea e fiafia ai, ona ua faailoa mai i le Tusi Paia le māfuaaga e oo mai ai na tulaga, ma le auala e ao ona tatou tali atu ai.
PE E FINAGALO LE ATUA IA MAFATIA TAGATA?
Ua faapea mai le Tusi Paia e uiga i le Atua: “E atoatoa ona lelei ana gaoioiga, auā e tonu ona ala uma. O le Atua faamaoni, e lē o iā te ia se faiga lē tonu; e amiotonu ma amio saʻo o ia.” (Teuteronome 32:4) Pe e talafeagai la i se Atua e “amiotonu ma amio saʻo,” ona finagalo ia mafatia tagata pe e faaaogā mala e faasala pe faamamāina ai i latou?
E leai, auā ua taʻua i le Iakopo 1:13: “Pe a faaosoosoina se tasi, aua neʻi manatu: ʻUa faaosoosoina aʻu e le Atua.’ E lē mafai ona faaosoosoina le Atua i mea leaga. E lē faaosooso atu foʻi o ia i se tasi.” Ua tatou iloa mai i le Tusi Paia, na tuuina mai e le Atua i tagata se olaga lelei atoatoa i le amataga. Na ia tuuina mai iā Atamu ma Eva se siʻomaga matagofie, mea uma e manaʻomia mo le ola, ma ni galuega e faamalieloto. Na fetalai le Atua iā i laʻua: “Ia fanafanau ma ia matuā faatoʻateleina, ia tumu ai le lalolagi ma ia galueaʻiina.” E leai la se māfuaaga na tatau ai ona lē fiafia Atamu ma Eva i le Atua.—Kenese 1:28.
Peitaʻi ua mātua leaga le tulaga o mea i nei aso. I le faagasologa o le talafaasolopito o tagata, ua iloa ai le matuā faateteleina o le leaga o le tulaga o mea mo tagata. Ua moni ai le Roma 8:22: “O loo ōi faatasi pea ma tigā faatasi foafoaga uma e oo mai i aso nei.” Aiseā?
O LE Ā LE POGAI O PUAPUAGA?
Ina ia malamalama i le pogai o puapuaga, e lelei ona toe tomānatu i le amataga. E iai se agelu fouvale na mulimuli ane faaigoa o Satani le Tiapolo, na faasesēina Atamu ma Eva. Na iʻu ina teena ai e Atamu ma Eva tapulaa a le Atua mo le saʻo ma le sesē, e pei ona atagia mai i lana faatonuga iā i laʻua, ia aua neʻi aai i “le laau e iloa ai le lelei ma le leaga.” Na fai atu le Tiapolo iā Eva e la te lē feoti pe afai e lē usiusitaʻi i le Atua. Na tuuaʻia e le Tiapolo le Atua e pepelo, ma e na te lē tuuina mai le saʻolotoga i tagata e filifili ai le mea e saʻo ma le mea e sesē. (Kenese 2:17; 3:1-6) I se isi faaupuga, na faapea mai Satani e mafai lava e tagata ona taulau manuia e aunoa ma le pule a le Atua. O nei manatu, ua lāgā ai se finauga tāua—Pe e tonu le pule a le Atua?
Na tuuaʻia foʻi e le Tiapolo tagata e māfua ona auauna i le Atua ona o ni māfuaaga manatu faapito. Na faapea atu le Tiapolo i le Atua e faatatau iā Iopu: ʻPo ua e lē siʻosiʻomia ea o ia i le pā, ma lona fale, atoa ma ana mea uma? Ae peitaʻi, ia aapa atu lou aao faamolemole, ma tago i mea uma ua iā te ia, pe e lē faifai ai o ia i ou lava luma.’ (Iopu 1:10, 11) E ui na faatatau atu upu a Satani iā Iopu, ae ua atagia mai i ana upu lona tuuaʻia o tagata uma i le auauna i le Atua ona o ni uunaʻiga manatu faapito.
LE AUALA E FOʻIA AI E LE ATUA NEI TUUAʻIGA
O le ā le auala sili e foʻia atoatoa ai nei tuuaʻiga uma? O Ieova le Atua o le puna o le atamai uma, ma ua ia saunia mai se vaifofō sili e faamalieina ai i tatou. (Roma 11:33) Ua faataga e le Atua tagata e pulea i latou lava mo se vaitaimi, ma o iʻuga o a latou pulega o le a faamaonia mai ai po o ai e sili atu lana pulega.
O tulaga pagatia ua tutupu i le lalolagi i aso nei, o faamaoniga maumaututū ia o le lē taulau o pulega faaletagata. E latou te lē o taulau i le aumaia o le filemu, saogalemu ma le fiafia, ae ua latou faaleagaina le lalolagi. O nei tulaga ua faamaonia atili ai le moni o le Ieremia 10:23: “E lē o i le tagata foʻi e savali, ona faatonuina le mea e ui ai o ia.” E na o le pulega a le Atua e mautinoa o le a maua ai e tagata le taulau manuia, filemu ma le fiafia e tumau, auā o lona finagalo lea.—Isaia 45:18.
O le a faapefea la ona faataunuu e le Atua lona finagalo mo tagata? Ia manatua, na aʻoaʻo e Iesu ona soo ia tatalo: “Ia oo mai lou malo. Ia faia lou finagalo i le lalolagi, e pei ona faia i le lagi.” (Mataio 6:10) O lea, i le taimi atofaina a le Atua, o le a ia faaaogā ai lona Malo ina ia tafiesea pogai o puapuaga uma. (Tanielu 2:44) O le a lē toe iai ni maʻi, le oti ma le mativa, auā ua faailoa mai i le Tusi Paia o le a ʻlaveaʻi e le Atua le tagata mativa o loo tagi atu mo se fesoasoani.’ (Salamo 72:12-14) Ua folafola mai i le Isaia 33:24: “E lē fai mai foʻi se tasi ua nofo ai: ʻOu te maʻi.’” E oo lava i ē ua maliliu ma o loo manatua e le Atua, ua taʻua e Iesu: “E oo mai le itula e faalogo ai i latou uma o loo i tuugamau i lona leo, ma latou ō mai ai.” (Ioane 5:28, 29) Maʻeu ni folafolaga faamāfanafanaloto!
FOʻIA LAGONA LĒ FIAFIA
I le pe tusa o le 17 tausaga talu ona tupu le faalavelave na aafia ai Sidnei lea e taʻua i le amataga, na faapea mai o ia: “Ou te leʻi tuuaʻia lava Ieova le Atua i le mea na tupu, ae ou te taʻutino atu na ou lē fiafia iā te ia i le taimi na faatoʻā tupu ai le faalavelave. E iai aso ou te lagona ai le matuā faanoanoa, ma ou te tagi pe a ou mafaufau i le lē atoatoa o loʻu malosi. Peitaʻi, ua ou iloa mai i le Tusi Paia, o le mea na tupu e lē o se faasalaga mai i le Atua, auā ʻe tutupu faafuaseʻi mea iā i tatou uma i le taimi e leʻi faatalitalia.’ O le tatalo iā Ieova ma le faitau i nisi o mau patino o le Tusi Paia, ua fesoasoani iā te aʻu e malosi faaleagaga ai ma maua pea le fiafia.”—Failauga 9:11; Salamo 145:18; 2 Korinito 4:8, 9, 16.
E tāua ona tāmau i mafaufau māfuaaga ua lē taofia ai e le Atua mafatiaga, ma le auala ua toeitiiti ona ia tafiesea ai lea o nei mea uma. O le faia faapea o le a fesoasoani iā i tatou e foʻia ai ni lagona lē fiafia o loo iai e faatatau i le Atua. Ua faamautinoa mai iā i tatou o le Atua o lē “e na te tauia ē e matuā saʻili iā te ia.” O so o se tasi e faatuatua iā te ia ma lona Alo, e mautinoa o le a faafiafiaina.—Eperu 11:6; Roma 10:11.
Faitau Atili
Aiseā e Suʻesuʻe ai le Tusi Paia?
Ua saunia mai e le Tusi Paia tali i fesili tāua o le olaga mo le faitau miliona o tagata i le lalolagi aoao. Pe e te manaʻo e avea oe ma se tasi o i latou na?


text:
Tala i Taaloga
O LE ALI'I SAMOA LENEI O CHESTER BROWN.
O se alo Samoa e igoa ia Chester Brown lea ua pikiina e le 'au lakapi fa'a-Amerika e le a’oga a University Georgia ma e maua mai fa'amatalaga e le lelei ia pepa nofo mau a ona matua po 'o se Visa ua ala ai ona leaga le maua se avanoa a Chester, tusa lava pe na fanau i USA. O le tama lenei o Chester Brown e 6' 5" lona umi ae 340 lbs, na a’oga ia i le Hineville Bradwell Insitutued (Georgia) ma o le olaga atoa na ola ma fanau i Georgia ma o lana a’oga lenei na mana'o i ai i lona olaga o le University Georgia i lona laitiiti mai.
E le'i leva tele ona fai le tulafono lenei o le Iunivesite ae o lea ua lalavea ai le tama nei o Chester Brown i le tulafono, ua mae’a ona fa'ata'atitia.
E tusa pe ana fai e fanau i Amerika ia Chester ae ua le mafai e ona matua ia pepa a’oga, e le mafai ona taulia i tulafono a le Iunivesite, aua e leaga pepa a ona matua.
E tusa pe na fanau le tama lenei o Chester i totonu o Amerika ae fa’aletonu ia pepa a ona matua ona faigata ai lava lea ona toe fai ona pepa (documents) e iloa ai o laua lea e nonofo I Amerika.
Na ta’ua mai fo'i e le Atlanta Journal le mea lea na manana'o uma i ai faia’oga i le naunau tele ia Chester ona o le tasi lenei o tagata e lelei le ta'aalo, ma ua matamata i ana lipine (tapes) sa manana'o uma ai ia faia’oga a le Iunivesete, a o lea ua laveavea i le tulafono a le Iunivesete lenei.,
E lelei pe ana mafai ona fa'amaonia le nofomau i Amerika a ona matua, ae leai lava se mea e faia ai fua si tama o Chester, pei o le tulafono fo'i lea na lavea ai Jessica Coloti lea na a’oga i Kennesaw State lea fo'i na tupu ai le fefinaua’iga, ae na fanau fo'i i Amerika, ae e le i maua ane ona matua e le i faia pepa nofo-mau i Amerika.
Ae te'i ua ‘ave ane e o mai Mexico matua ia, lea na tu'u lava lea e ‘ave i lona atunu'u i Mexico, lea na falepuipui ai i se vaitaimi e le'i umi, ae sa faia i ai se finauga a loia i le mea na fanau ai le teine, ae le pona e leai se fa'amaoniga o pepa o Jessica.
Sa toe fa'aauauina ana a’oga na fa'ai'u ai i le tausaga ua te'a i lana a’oga lava o Kennesaw State, i luga o se sikolasipi na ‘ave i ai e le a’oga.
O lo 'o taumafai pea lona aiga e fai mea e iloa ai le sa'o, tonu ma le fa'amaoni, i le taumafaiga o pepa malaga a ona matau, i mea uma e iloa ai le lavealavea ai fua o Chester i le tulafono talu ai lona fia alu i le University of Georgia i le ta'aloga o le lakapi fa'a-Amerika.
Ae o le la e tele fo'i isi a’oga la e manana'o ia ai, pei o le TCU, Tulane ma Syracuse ae o le mana'o lava i a’oga i le Sitete o Georgia ae maise ia lava le UG, pe ana leai le Georgia Board of Regent po 'o le 'au vaega lea e va’ai le a’oga po 'o iunivesite, 'O so 'o tagata lava e le ui mai i le ‘auala fa’atulagaina ma ala o le tulafono, e le mafai ona aoga i totonu o lea Sitete sona alo po 'o le le mafai fo'i ona a’oga ma le lua (2) tausaga fa'a-le-a’oga ona mafai.
A leai, e le mafai lava ona aoga e tusa ai ma ala o le tulafono."
Fai mai le ali'i faia’oga o Mike Farrel, "E tele lava le avanoa o lenei ali'i o Chester Brown e naunau lava e a’oga i le iunivesite o Georgia, ae o le la fo'i e manana'o mai i ai Miami, ma UFC, Florida State, e lelei lena e leai se latou tulafono pei o Georgia, e alu i ai lenei ali'i Samoa e fa'aaoga ai lona tino ma lona malosi.
O Chester Brown i le ta'aalo o ia i le laina o le 'offense' i le tulaga e igoa le 'guard'.
HOSEA GEAR UA TOE TAUA MAI NEI I LE 7 A NIU SILA MA TA'AMILOSAGA O LE LALOLAGI.
O Hosea Gear o le uigi fa'amoemoeina lenei a le All Blacks, ae le'i ta'aalo i le 'au lenei a le All Blacks, talu ai sa lavea i le vaitaimi tonu lava i le su'eina o le 'au o le lalolagi i le lakapi, e ta'aalo mai i le 'au a Otaga Highlander i le ta'amilosaga o le Super 15, ae ua toe mana'o nei e ta'aalo i le ta'aloga o le 7s, ae maise ai le fitu a Wellington.
O lenei ali'i o Hosea Gear o ia fo'i na fesoasoani i le fitu a le Taupulega po 'o le Commonwealth Games lea na faia i Initia i le tausaga 2010, lea na siamupini ai Niu Sila i le Pine ‘Auro a le lakapi fitu,
O lona uiga la ua masani i le faia’oga o le 7 a Niu Sila ma la latou faia’oga o Gordon Tietjens ma le faiga o le 'au. O ia lea ua atoa ai le to'afa fou o lenei 'au a Niu Sila ua toe ofi atu i le 'au siamupini o le ta'amilosaga lenei o le lalolagi i tausaga uma, na amata mai lava i le 2000 se'i o'o mai i le tausaga lenei 2012, o lea la o le a toe tamo'e ai le uigi tuai lenei a le All Blacks i le 7.
Ta’ua mai i le susuga i le faia’oga a Niu Sila, Gordon Tietgens, "O lenei ali'i o Hosea o le tagata ua masani i le ta'aloga o le fitu, ua matua'i iloa lelei lava e lenei ali'i le tulaga ma le mana'omia o lona saosaoa i le 'au a latou."
"Ua maua le tagata e mana'omia lona lagolago (assistant) i le tama fou nei o Ardie Savea lea e sau mai Wellington e na'o 18 ona tausaga, o le uso o Julian Savea o le tasi fo'i na i ai i le 'au a Niu Sila i tausaga ua te'a. O ia lea na lavea ma ta’ua o le tama ta'alo o le tausaga i le tausaga ua te'a, ua ta’ua o le 'New Zealand Rubgy Union Age Grade Player' ma o ia fo'i sa kapeteni i le New Zealand School i le tausaga lea ua te'a. E mana’omai le ta'aalo fa'atasi ma se tama tuai i taimi uma i le fitu."
E lavea ai ma le ali'i e sau mai Hawks Bay, Mark Jackson ma le Taranaki, Waisake Haholo, ma le 19 tausaga o Laolagi Visina mai i Aukilani, o le mea e manaia ai, o le fefiloi o tama tuai ma tama fou, "E lelei lava le o atu i totonu o tama fou a'o le la e i ai se tama tuai e fa'ato'ato'aina mai la latou 'au."
O le mea lava e tatau ona i ai se tagata i fai ma taula i tama tuai i taimi e faigata ai le ta'aloga, e pei o Tomasi Cama, Lote Raibulaka ia ma le kapeteni o DT Frobes e fa'ato'ato'a mai le ta'aloga.
O le aso To'onai nei o le a valaulia ai le mamalu o le atunu'u e o atu i le malae o Porirua lea e faia ai a latou toleniga e matamata i ai i la latou sauniga ma le tausaga lenei 2012, o le a tatala a'i fo'i le avanoa ma le feiloa’iga ma tama ta'aalo.
O le lisi la lenei o le 'au a Niu Sila ua sauni atu i le fa'amae’aina o le ta'amilosaga i ta'aloga ia o lo 'o totoe, 'Toby Arnold, Tomasi Cama, Scott Curry, DT Forbes (Capt.) Frank Halai, Bryce Heem, Mark Jackman, Solomon King, Tim Mikkelson, Waisale Naholo, Kylem O'Donnell, Charles Piutau,Lote Raikabula, Ardie Savea ma Lolagi Visinia.'
(ph. #3)
O LE 'AU A LE LAKERS I ANA TUPE E MAUA MAI AI
O le taimi nei ua se'e atu nei le ‘au a le Lakers i tupe e maua i tausaga ta'itasi, e fuafua i le ripoti o le Forbes i le vaitaimi fa'a-le-kuata (quarter report) i le tupe e maua i le tolu masina, e maua mai le fa'ai’uga o tausaga ta'itasi lava.
E tusa e US $900 miliona i le tausaga i tupe e maua lea ua i le ripoti, e faia i le tolu masina pe a uma.
Lea ua toe maua nei e le Lakers i le vaitaimi nei le tulaga muamua i le tausaga e tasi, tulaga lua ai le 'au o New York Knicks, e tusa ma le $780 miliona tupe e maua ai i le tausaga ua te'a.
O le Los Angeles Lakers, lea na siamupini i le tausaga 2009-'10 ua iloa ai le 'ese'esega ma isi 'au i le tupe maua i le tele lea o tagata e fiafia e fa'atau a latou miti-afu e tusi ai le igoa o le Lakers, ma se'evae, ma pulou, ma ‘ofu-vae, ma isi 'au uma o le liki, tu lua ai Knicks lea e tulaga lua, o le Lakers lea o lo 'o i ai la latou tama o Kobe Bryant lea ua atoa nei le 13 tausaga o lavea i le 'au o polofesa pasiketi (basketball) po 'o le NBA.
Na ta’ua e le Times Warner Cable, lea o lo 'o faia la latou osiga feagaiga ma le 'au o le Lakers i le 20 tausaga i le televise, o le tasi lena mafua’aga e mafua ai ona tele tagata e fiafia i lenei 'au o le NBA, toe tele a latou pa'aga e faia a latou feagaiga, e ta'i 20 tausaga ma toe fa'afou.
O le 'au muamua o le NBA e maua i e latou tupe e maua mai ai, e pei o le fa'atauina o ‘ofu, o se'evae o tama ta'aalo, (endorsement) i le tausaga atoa, e ta'i $393 miliona i le tupe e maua mai ai.
O le 'au a le Knicks o le 'au lea e maua e i latou le 'au e sili atu ona maua le tupe maua a le tagata e to'atasi (profitable) i le tausaga nei, e maua le $75 miliona, lea o lo 'o sili ai i lo se 'au o le NBA, i le $5.8 miliona na i le tulaga lua.
I le taimi nei ua toe tolu tausaga a Bryant la e totoe i le konekarate ma le Nike Inc. e tusa ma le $53 miliona, i le tausaga e tasi ma isi kamupani o lo 'o fa'asasalau e Bryant a latou mea e fa'a-aluina pei o se'evae, (togiga - miti afu, sweat pants, sweater, (whole uniforms) le TV appearance.
O le ali'i ua maua le tulaga lua (2) o LeBron James, lea e taua mai e tulaga lua o le Miami Heat e tusa ma le $49 miliona, e tusa e maua ai le isi $33 miliona i ana fa'asasalauga, a 'au nei e sefulu o lo 'o lavea i le lisi a le NBA e 'au taugata, (1) Lakers - $900 miliona. (2) New York Knicks- $780 mil, (3) Chicago Bulls - $600 mil, (4) Dallas $497 mil, (5) Boston Celtics $482 mil, (6) Miami Heat $457 mil, (7) Houston $453 mil, (8)Golden State $450 mil, (9) San Antonio $418 mil, (10) Phoenix Sun $395 miliona.
Aumai: Yahoo Sports


text:
Vaega 8
1–5, O faaaliga e oo mai e ala mai i le mana o le Agaga Paia; 6–12, O le malamalama i mealilo a le Atua ma le mana e faaliliu ai talafaamaumau anamua, e oo mai e ala i le faatuatua.
1 aOliva Kaotui e, e moni, e moni Ou te fai atu ia te oe, e pei ona mautinoa o loo soifua le Alii, o lē o lou Atua ma lou Togiola, o le a faapea lava ona mautinoa ona e maua o se emalamalama e uiga i soo se mea e te iole mai ai i le faatuatua, ma le loto faamaoni, ma le talitonu o le a e maua se malamalama e uiga i togitogiga o otalafaamaumau tuai, ua mai anamua, ia ua i ai vaega na o aʼu tusitusiga paia na fetalaia e ala i le ufaaaliga a loʼu Agaga.
2 Ioe, faauta, o le a Ou atau atu ia te oe i lou mafaufau ma lou eloto, e ala i le iAgaga Paia, lea o le a oo atu i ou luga ma lea o le a mau i lou loto.
3 O lenei, faauta, o le agaga lenei o faaaliga; faauta, o le agaga lenei na aumai ai e Mose le fanauga a Isaraelu e ala mai totonu o le aSami Ulaula i luga o le eleele matutu.
4 O lea, o lau meaalofa lea; toaga i ai, ma amuia oe, ona o le a laveai ai oe i fafo mai lima o ou fili, lea a na le faapea, po ua latou fasioti ia te oe ma aumai lou agaga i le faafanoga.
5 E, ia manatua nei aupu, ma tausi i aʼu poloaiga. Ia manatua, o lau meaalofa lea.
6 O lenei ua lē ona pau lea o lau meaalofa; ona ua i ai ia te oe se isi meaalofa, o le meaalofa lea a Arona; faauta, ua tau atu e lena meaalofa ia te oe mea e tele;
7 Faauta, e leai se isi mana, vagana ai le mana o le Atua, e mafai ona faia ai lenei meaalofa a Arona ia faatasi ma oe.
8 O lea, aua le masalosalo, ona o se meaalofa lea a le Atua; ma ia e umiaina i ou lima, ma fai ai galuega ofoofogia; ma e leai se mana e mafai ona aveesea i fafo mai ou lima, ona o se galuega a le Atua.
9 Ma, o lea, soo se mea e te ole mai ai ia te aʼu e tau atu ia te oe e ala atu i lena auala, o le a Ou tuu atu lena mea ia te oe, ma o le a e mauaina le malamalama e faatatau i ai.
10 Ia manatua a aunoa ma le afaatuatua e lē mafai ona e faia se mea; o lea ia ole mai ai i le faatuatua. Aua neʼi manatu faatauvaa i nei mea; aua le eole mai mo mea e lē tatau ona e ole mai ai.
11 Ole mai ina ia e iloa mealilo a le Atua, ma ina ia mafai ona e afaaliliu ma maua le malamalama mai talafaamaumau uma na mai anamua sa natia, ia ua paia; ma o le a faia lava ia te oe e tusa ai ma lou faatuatua.
12 Faauta, o Aʼu lava ua tautala atu i nei mea; ma o Aʼu lava lea e tasi na tautala atu ia te oe mai le amataga. Amene.


text:
Tala 70: Iona ma le I‘a Lapo‘a
VAAI i le tamāloa o loo i le vai. Ua iai o ia i se faalavelave tele, a ea? Ua toeitiiti folo o ia e le i‘a! Pe e te iloa lea tamāloa? O ia o Iona. Se‘i o tatou vaai pe na faapefea ona oo iai ni faalavelave se tele.
O Iona o se perofeta a Ieova. E le‘i umi lava ona oti le perofeta o Elisaia, ae fetalai Ieova iā Iona: ‘Alu i le aai tele o Nineva. Ua tele le leaga o tagata i inā, ma ou te mana‘o e te tautala i a i latou e uiga i lea mea.’
Ae na lē mana‘o Iona e alu. O lea na sola ai o ia i se vaa e alu i le isi itu e faafeagai ma Nineva. Na lē fiafia Ieova ina ua sola Iona. O lea na ia faaosoina ai se matagi tele. Ua malosi tele ma ua oo ai le vaa i se mea mata‘utia o le a goto. Ua fefefe tele le ‘auvaa, ma na latou valaau i o latou atua mo se fesoasoani.
Mulimuli ane na fai atu Iona i a i latou: ‘Ou te tapua‘i iā Ieova o le Atua o lē na faia le lagi ma le lalolagi. Ma ua ou sola ese mai i le faia o le mea na fai mai ai Ieova.’ Ona fesili lea o le ‘auvaa: ‘O le ā tatou te faia e taofi ai le matagi?’
‘Lafo a‘u i le sami, ona toe malū ai lea,’ o le tala lea a Iona. Na lē manana‘o le ‘auvaa e fai, ae ina ua malosi tele mai le matagi ona latou lafoina lea o Iona i lalo. Na uma i le taimi lava lenā le afā, ma ua toe malū le sami.
A o magoto ifo Iona i le vai, na foloina o ia e le i‘a lapo‘a. Sa le‘i oti o ia. E tolu ao ma pō e tolu o i ai pea o ia i le manava o le i‘a. Ua salamō Iona i lona lē usita‘i iā Ieova e alu atu i Nineva. O lea pe tou te iloaina le mea na ia faia?
Na tatalo Iona iā Ieova mo se fesoasoani. Ona luai lea e le i‘a Iona i le laueleele mātūtū. Mavae lenā ona alu lea o Iona i Nineva. Pe e lē a‘oa‘oina ai ea i tatou e tāua ona tatou faia mea uma e fetalai mai ai Ieova?
Tusi o le Tusi Paia o Iona.
Fesili
- O ai Iona, ma o le ā na fetalai atu ai Ieova iā te ia e fai?
- Talu ai na lē mana‘o e alu i le mea na fetalai iai Ieova, o le ā na faia e Iona?
- O le ā na fai atu ai Iona i le ‘auvaa e fai ina ia taofia ai le matagi?
- E pei ona vaaia i le ata, o le ā na tupu ina ua magoto ifo Iona i le vai?
- O le ā le umi na iai Iona i totonu o le i‘a lapo‘a, ma o le ā na ia faia i inā?
- O fea na alu iai Iona ina ua luai e le i‘a lapo‘a, ma o le ā ua tatou a‘oa‘oina mai lenei mea?
Fesili faaopoopo
- Faitau le Iona 1:1-17.
E aliali mai o ā ni faalogona sa i a Iona i lona tofiga e tala‘i i tagata Nineva? (Iona 1:2, 3; Faata. 3:7; Fai. 8:12)
- Faitau le Iona 2:1, 2, 10.
E faapefea i le mea na tupu i a Iona ona tatou mautinoa ai e talia e Ieova a tatou tatalo? (Sala. 22:24; 34:6; 1 Ioa. 5:14)
- Faitau le Iona 3:1-10.
O le ā le faalaeiauga ua tatou maua mai i le mea moni e faapea na faaauau ona faaaogā e Ieova ia Iona e ui i lona musuā muamua e faataunuu lona tofiga? (Sala. 103:14; 1 Pete. 5:10)
O le ā ua tatou a‘oa‘oina mai le mea na tupu iā Iona ma tagata Nineva e faatatau i le mua‘i faia o faai‘uga o tagata i la tatou oganuu? (Iona 3:6-9; Fai. 11:6; Galu. 13:48)


text:
Vaega 84
1–5, O le a fausia le Ierusalema Fou ma le malumalu i Misuri; 6–17, Ua tuuina mai le faasologa o le perisitua mai ia Mose e oo atu ia Atamu; 18–25, O le perisitua maualuga ua umia le ki o le malamalama e uiga i le Atua; 26–32, O le perisitua maualalo ua umia le ki o le auaunaga a agelu ma le talalelei sauniuni; 33–44, E maua e tagata le ola e faavavau e ala i le tautoga ma le feagaiga o le perisitua; 45–53, E faamalamalama e le Agaga o Keriso tagata, ma ua taoto le lalolagi i le agasala; 54–61, E ao ina molimau atu le Au Paia e uiga i mea ua latou maua; 62–76, Ia latou talai atu le talalelei, ma o le a mulimuli ai faailoga; 77–91, Ia o atu toeaina e aunoa ma ni tupe po o ni ete, ma o le a tausi i latou e le Alii i mea latou te manaomia; 92–97, Ua faatali mai mala ma fetuu mo i latou o e e teena le talalelei; 98–102, Ua tuuina mai le viiga fou o le togiolaina o Siona; 103–110, Ia tuu atu i tagata taitoatasi ia tu i lona lava tofi ma galue i lona lava valaaulia; 111–120, Ia folafola atu e auauna a le Alii le inosia o le faatuufuaga o aso e gata ai.
1 O Se Faaaliga a Iesu Keriso i lana auauna o Iosefa Samita, Laitiiti, ma toeaina e toaono, aʼo latou tuufaatasi o latou loto ma asii aʼe o latou leo i lugā.
2 Ioe, o le afioga a le Alii e faatatau i lana ekalesia, ua faatuina i aso e gata ai mo le atoefuataiga o ona tagata, e pei ona sa ia fetalaia e ala mai i fofoga o ana eperofeta, ma mo le faapotopotoina o lana iau paia e tutu i luga o le oMauga o Siona, lea o le a avea ma aai o uIerusalema Fou.
3 O le aai lea o le a fausia, e amata mai i le fanua o le amalumalu, lea ua tofia e le tamatamaiaao o le Alii, i tuaoi i sisifo o le Setete o Misuri, ma ua faapaiaina e le lima o Iosefa Samita, Laitiiti, ma isi o e na fiafia tele i ai le Alii.
4 E moni o le afioga lenei a le Alii, ia fausia le aai o aIerusalema Fou i le faapotopotoina o le au paia, e amata atu i le nofoaga lenei, le nofoaga lea o le emalumalu, le malumalu lea o le a faatuina i le tupulaga lenei.
5 Aua e moni e lē mavae uma atu le tupulaga lenei seia fausia se maota mo le Alii, ma nofo ai i luga se ao, le ao lea o le amamalu lava o le Alii, lea o le a faatumulia ai le maota.
6 Ma atalii o Mose, e tusa ma le Perisitua Paia na ia maua i lalo o le alima o le tamā-o-lana-ava, o eIetero,
7 Ma na maua e Ietero i lalo o le lima o Kalepo;
8 Ma na maua e Kalepo i lalo o le lima o Eliu;
9 Ma na maua e Eliu i lalo o le lima o Ieremai;
10 Ma e Ieremai i lalo o le lima o Kato;
11 Ma e Kato i lalo o le lima o Esaia;
12 Ma na maua e Esaia i lalo o le aao o le Atua.
13 Na ola foi Esaia i aso o Aperaamo, ma sa faamanuiaina e ia—
14 O aAperaamo lea na ia maua le perisitua mai ia eMekisateko, o lē na mauaina le perisitua e ala i le gafa o ona tamā, seia oo lava ia iNoa;
15 Ma mai ia Noa seia oo ia aEnoka, e ala i le gafa o o laua tamā;
16 Ma mai ia Enoka ia aApelu, o lē na fasiotia i le etaupulepulega faalilolilo a lona uso, o lē na imauaina le perisitua i poloaiga a le Atua, i le lima o lona tamā, o oAtamu, o lē o le uluai tagata—
17 O le aperisitua lea sa i ai pea i le ekalesia a le Atua i tupulaga uma, ma ua aunoa ma se amataga o aso po o se iuga o tausaga.
18 Ma sa faamau foi e le Alii se aperisitua i luga o eArona ma ana fanau, ia latou tupulaga uma, le perisitua lea ua i ai pea lava foi ma itumau e faavavau faatasi ma le perisitua lea ua tusa ma le faatulagaga sili ona paia a le Atua.
19 Ma o le perisitua tele lea e pulea le talalelei ma umia le ki o amealilo o le malo, o le ki lava lea o le emalamalama e uiga i le Atua.
20 O lea, o ona asauniga, ua faaalia ai le mana o le faale-atua.
21 Ma a aunoa ma ona sauniga, ma le apule o le perisitua, e lē faaalia mai le mana o le faale-atua i tagata i la le tino;
22 Aua a aunoa ma lea, e leai se atagata e mafai ona vaai i fofoga o le Atua, le Tamā lava, ma ola.
23 O lenei, o lenei mea sa aoao manino atu e aMose i le fanauga a Isaraelu i le vao, ma saili ma le filiga e efaapaia lona nuu ina ia mafai ona latou ivaai i fofoga o le Atua;
24 Peitai sa latou afaamaaa o latou loto ma lē mafai ai ona latou gafatia ona luma; o lea, na tauto ai le Alii i lona etoasa, ona sa mumū aʼe lona toatamai e faasaga ia te i latou, e lē tatau ona latou iulu atu i lona malologa, o le malologa lea o le atoatoaga o lona mamalu, aʼo latou i ai i le vao.
25 O lea, na ave ai e ia aMose i fafo mai totonu o i latou, ma le ePerisitua Paia foi;
26 Ae sa i ai pea le aperisitua maualalo, le perisitua lea ua umia le eki o le iʼauaunaga a agelu ma le talalelei sauniuni;
27 O le talalelei lea o le talalelei o le asalamo ma le epapatisoga, ma le ifaamagaloina o agasala, ma le otulafono o poloaiga ufaaletino, ia na faia e le Alii i lona toasa ia tumau pea i le aiga o Arona i totonu o le fanauga a Isaraelu seia oo mai ia fIoane, o lē na faatu mai e le Atua, ua gfaatumuina i le Agaga Paia mai le manava o lona tinā.
28 Aua sa papatisoina o ia aʼo i ai lava o ia i lona tamaitiiti, ma sa faauuina e le agelu a le Atua i lenei mana i le taimi na valu ai aso o lona matua, e faatoilalo le malo o Iutaia, ma afaasaʼosaʼo le ala o le Alii i luma o mata o lona nuu, e saunia ai i latou mo le afio mai o le Alii, o lē ua tuu atu i ona lima le emana uma.
29 O lenei foi, o tofi o le toeaina ma le epikopo, o ni afaaopoopoga tatau ai i le perisitua maualuga.
30 O lenei foi, o tofi o le aoao ma le tiakono, o ni faaopoopoga tatau ai e o le perisitua maualalo, o le perisitua lea na faamau i luga o Arona ma ona atalii.
31 O lea, e pei ona Ou fai atu e uiga i atalii o Mose—ona o atalii o Mose ma atalii foi o Arona o le a osia se ataulaga mu ma se taulaga e taliaina i le maota o le Alii, le maota lea o le a fausia mo le Alii i le tupulaga lenei, i luga o le efasi-fanua faapaiaina e pei ona Ou tofia—
32 Ma o atalii o Mose ma Arona o le a faatumulia i le amamalu o le Alii i luga o le eMauga o Siona, i le maota o le Alii, o e o o laua atalii o outou ia; ma le toatele foi o e ua ou valaaulia ma auina atu e atiaʼe laʼu iekalesia.
33 Aua ʼai se tasi e afaamaoni i le mauaina o ia eperisitua e lua ua Ou tautala atu ai, ma le faalauteleina o o latou valaauga, e ifaapaiaina e le Agaga i le faafouina o o latou tino.
34 E avea i latou ma atalii o Mose ma Arona ma afanau a eAperaamo, ma le ekalesia ma le malo, ma le iʼau filifilia a le Atua.
35 O lenei foi o i latou uma o e e talia lenei perisitua ua latou talia aʼu, ua fetalai mai ai le Alii;
36 Aua o ia o lē e talia aʼu auauna ua ia atalia aʼu;
37 Ma o ia o lē e atalia aʼu ua ia talia loʼu Tamā;
38 Ma o ia o lē e talia loʼu Tamā e maua e ia le malo o loʼu Tamā; o lea, o mea auma ua i ai i loʼu Tamā o le a tuu atu ia te ia.
39 Ma o lenei mea ua tusa ai ma le atautoga ma le feagaiga e o le perisitua.
40 O le mea lea, o i latou uma o e e mauaina le perisitua, e mauaina lenei tautoga ma le feagaiga a loʼu Tamā, e lē mafai ona soli e ia, pe mafai ona aveesea.
41 Peitai ʼai se e asolia lenei feagaiga ina ua uma ona maua e ia, ma liliu ese atoa mai ai, o le a elē maua e ia se faamagaloga o agasala i le lalolagi lenei po o i le lalolagi a sau.
42 Ma oi talofa ia te i latou uma o e e lē o mai i lenei perisitua ua outou maua, lea ua Ou faamauina nei i luga o outou o e ua auai i lenei aso, i loʼu lava leo mai le lagi; ma ua ʼOu tuu atu foi i ʼau o le lagi ma aʼu aagelu le tiute e faatatau ia te outou.
43 Ma Ou te tuu atu nei ia te outou se poloaiga ia outou faaeteete e faatatau ia te outou lava, ia outou agauaʼi ma le filiga i upu o le ola e faavavau.
44 Ona ia outou aola i afioga uma e tulei mai le fofoga o le Atua.
45 Aua o le aafioga a le Alii o le upumoni lea, ma o soo se mea ua emoni, o le malamalama lea, ma o soo se mea ua malamalama, o le Agaga lea, o le Agaga lava lea o Iesu Keriso.
46 Ma o le Agaga na te tuuina mai le amalamalama i etagata taitoatasi e sau i le lalolagi; ma o le Agaga e faamalamalamaina tagata taitoatasi i le lalolagi atoa, o e e faalogo i le siufofoga o le Agaga.
47 Ma o tagata uma taitoatasi o e e faalogo i le siufofoga o le Agaga, e o mai i le Atua, le Tamā lava.
48 Ma e aaoao o ia e le Tamā e uiga i le efeagaiga ua faafouina ma faamauina e ia i luga o outou, lea ua faamauina i luga o outou i le manatu ia te outou, ma ua lē nao mo le manatu ia te outou, ae mo le manatu i le lalolagi atoa.
49 Ma ua taoto le alalolagi atoa i le agasala, ma ua ōi i lalo o le epouliuli ma lalo o le pologa o le agasala.
50 Ma o lenei mea o le a mafai ona outou iloa ai ua i ai i latou i lalo o le apologa o le eagasala, ona ua latou lē o mai ia te aʼu.
51 Aua ʼai se tasi e lē sau ia te aʼu, ua i ai i lalo o le pologa o le agasala.
52 Ma ʼai se tasi e lē taliaina loʼu leo, ua lē masani i aloʼu leo, ma ua lē a aʼu.
53 Ma o lenei mea o le a mafai ai ona outou iloa o le amiotonu mai le amioleaga, ma ua aōi le elalolagi atoa i lalo o le iagasala ma le pouliuli i le taimi nei lava.
54 Ma sa faapouliuligia o outou mafaufau i taimi ua mavae ona o le alē talitonu, ma ona sa outou manatu māmā i mea ua outou maua—
55 O le afaafiasili lea ma le lē talitonu ua aumai ai le ekalesia atoa i lalo o le tausalaga.
56 Ma o lenei taʼusalaga ua lupe i luga o le fanauga a Siona, i latou uma lava.
57 Ma o le a latou tumau pea i lalo o lenei tausalaga, seia latou salamo ma manatua le afeagaiga fou, o le eTusi a Mamona lava lea ma ipoloaiga muamua ia na Ou tuu atu ia te i latou, ia lē nao le fai atu, ae ia ofaia e tusa ai ma mea ua Ou tusia—
58 Ina ia mafai ona latou aumai o ni fua e tatau ai mo le malo o lo latou Tamā; a lē o lea o le a tumau pea le sasa ma le faamasinoga e sasaa mai i luga o le fanauga a Siona.
59 Aua pe faaeleelea ea e fanau o le malo loʼu laueleele paia? E moni, Ou te fai atu ia te outou, e Leai.
60 E moni, e moni, Ou te fai atu ia te outou o e o faalogo mai nei i aʼu aupu, o loʼu leo lea, amuia outou i le tulaga e oo i ai la outou taliaina o nei mea;
61 Aua o le a Ou afaamagaloina outou ia outou agasala ma le poloaiga lenei—ia outou tutumau-mausalī i o outou mafaufau i le emamalu ma le agaga o le tatalo, i le tuuina atu o le molimau i le lalolagi atoa e uiga i mea na ua taʼu atu ia te outou.
62 O lea, ia outou ao atu i le lalolagi atoa; ma i soo se mea e lē mafai ona outou o atu i ai, ia outou auina atu i ai, ina ia mafai ona alu atu o le molimau mai ia te outou i le lalolagi atoa i tagata uma.
63 Ma e pei ona sa Ou fai atu i aʼu aposetolo, e faapea lava ona Ou fai atu ia te outou, ona o outou o aʼu aaposetolo, o faitaulaga sili lava a le Atua; o outou ia o i latou o e na etuu mai e loʼu Tamā ia te aʼu; o outou o aʼu iuo;
64 O lea, e pei ona Ou fai atu i aʼu aposetolo Ou te toe fai atu ia te outou, o atagata uma taitoatasi o e e etalitonu ia outou upu, ma papatiso i le vai mo le ifaamagaloina o agasala, o le a mauaina le oAgaga Paia.
65 Ma o afaailoga nei e mulimuli ia te i latou o e e talitonu—
66 O loʼu igoa o le a latou faia ai agaluega ofoofogia e tele;
67 O loʼu aigoa o le a latou tutuli ese ai tiapolo;
68 O loʼu igoa o le a latou afaamalolo ai e mamaʼi;
69 O loʼu igoa o le a latou faapupula ai mata o e tauaso, ma tatala ai taliga o e tutuli;
70 Ma o le a faatautatala ai laulaufaiva o e ua gūgū;
71 Ma afai e tuu atu e se tagata ia te i latou se mea aʼoona o le a lē afaina ai i latou;
72 Ma o le a leai se malosi o le ʼona o se gata e afaina ai i latou.
73 Ae Ou te tuu atu ia te i latou se poloaiga, ia aua neʼi amitamitavale i latou lava i nei mea, pe tautala atu ai i luma o le lalolagi; aua o nei mea ua tuu atu ia te outou mo lo outou manuia ma lo outou olataga.
74 E moni, e moni, Ou te fai atu ia te outou, o i latou o e e lē talitonu ia outou upu, ma lē apapatiso i le vai i loʼu igoa, mo le faamagaloina o a latou agasala, ina ia mafai ona latou maua o le Agaga Paia, o le a etausalaina, ma o le a lē o mai i le malo o loʼu Tamā, i le mea o i ai loʼu Tamā ma Aʼu.
75 Ma o lenei faaaliga, ma le poloaiga, ia te outou, ua faamamaluina nei mai lenei lava itula i luga o le lalolagi atoa, ma ua i ai le talalelei ia oo atu i tagata uma o e latou te lei mauaina.
76 Peitai, e moni Ou te fai atu ia te i latou uma o e ua tuu atu i ai le malo—e ao ina talai atu mai ia te outou ia te i latou, ina ia latou salamo ia latou galuega leaga muamua; aua e tatau ona aoaiina i latou i o latou loto leaga o le lē talitonu, ma o outou uso i Siona ona o lo latou fouvale faasaga mai ia te outou i le taimi na Ou auina atu ai outou.
77 Ma Ou te toe fai atu ia te outou, aʼu uo e, aua o le a amata atu nei ona Ou taʼua outou o uo, ua tatau ai ona Ou tuu atu ia te outou le poloaiga lenei, ia avea outou ma aʼu uo e pei lava i aso na Ou faatasi ai ma i latou, i le malaga atu e talai atu le talalelei i loʼu mana;
78 Aua sa Ou lē tuu atu ia te i latou ia i ai ni a latou aatotupe po o ni ʼete, po o ni peleue se lua.
79 Faauta, Ou te auina atu outou e tofotofo le lalolagi, ma e agavaa lē e galue i lona ataui.
80 Ma o soo se tagata e alu atu ma atalai atu lenei etalalelei o le malo, ma lē vaivai e tumau pea i le faamaoni i mea uma, o le a lē vaivai i le mafaufau, pe faapouliuligia, pe i le tino, itutino, po o soogaivi; ma o le a lē paʼū se ilau o lona ulu i le eleele e aunoa ma le lē iloa. Ma o le a latou lē o fia aai, pe fia feinu.
81 O lea, ia outou lē amafaufau mo a taeao, mo a mea o le a outou ʼai, po o a mea o le a outou inu, po o a mea o le a outou ofu ai.
82 Aua, ia mafaufau i lili o le fanua, i le ala ua latou tutupu ai, latou te lē galulue, pe latou te milo foi; ae o malo o le lalolagi, i o latou mamalu atoa, ua lē faalaʼeiina e pei o se tasi o i latou ia.
83 Aua o lo outou aTamā, o lē o i le lagi, ua esilafia e ia ua outou manaomia nei mea uma.
84 O lea, ia tuu taeao e amanatu i ona lava mea.
85 Pe tou te mafaufau muamua foi po o aa tou te fai atu; ae ia eteu i o outou mafaufau e lē aunoa afioga o le ola, ma o le a ituu atu ia te outou i lea lava itula le vaega lena o le a fua atu i tagata taitoatasi.
86 O lea, ia lē tuu atu i se tagata e i totonu o outou, ona o le poloaiga lenei ua mo tagata afaamaoni uma o e ua valaaulia e le Atua i le ekalesia mo le auaunaga, e o atu e folafola atu le talalelei lenei o le malo, e ave, mai le itula lenei, se atotupe po o se ete.
87 Faauta, ua Ou aauina atu outou e aʼoaʼi le lalolagi ia latou galuega amioletonu uma, ma aoao atu ia te i latou e uiga i se faamasinoga o le a oo mai.
88 Ma ai se na te atalia outou, o iina o le a Ou i ai foi, ona o le a Ou alu muamua atu i o outou luma. O le a Ou i ai i lo outou lima taumatau ma lo outou agavale, ma o le a i ai loʼu Agaga i o outou loto, ma siʼo faataamilo outou e aʼu eagelu, e sapasapai outou i luga.
89 Ai se na te talia outou ua ia talia aʼu; ma o ia lava lea o le a fafagaina outou, ma faalavalava outou, ma avatu tupe ia te outou.
90 Ma o ia o lē e fafaga ia te outou, pe faalavalavaina outou, pe avatu ia te outou tupe, o le a leai se ala o le a alē maua ai lona taui.
91 Ma o ia o lē na te lē faia ia mea ua lē o soʼu soo o ia; o le mea lenei e mafai ona outou iloa ai aoʼu soo.
92 O ia o lē na te lē talia outou, o ese mai ia te ia nao outou lava, ma amulumulu o outou vae i vai, vai mamā ia, pe vevela pe malulu, ma molimau atu lena mea i lo outou Tamā o i le lagi, ma ia outou lē toe foi atu i lena tagata.
93 Ma i soo se nuu po o se aai tou te ulu atu i ai, ia faapena lava ona outou faia.
94 E ui i lea, ia outou saili ma le filiga ma ia lē taofia; ma oi talofa i lena fale, po o lena nuu po o le aai e teena outou, po o a outou upu, po o a outou molimau e uiga ia te aʼu.
95 Ou te toe fai atu, oi talofa i lena fale, po o lena nuu po o lena aai e teena outou, po o a outou upu, po o a outou molimau e uiga ia te aʼu;
96 Aua o Aʼu, o lē aMalosi Aoao, ua faaee atu oʼu lima i luga o atunuu e esasa ia te i latou ona o a latou iamioleaga.
97 Ma o le a o atu mala ma o le a lē aveeseina ia mala mai le lalolagi sei uma ona Ou faaumaina laʼu galuega, lea o le a afaapuupuuina i le amiotonu—
98 Sei oo ina iloa Aʼu e tagata uma, o e e totoe, mai lava i lē ua aupito itiiti e oo atu i lē aupito sili, ma o le a faatumulia i le malamalama o le Alii, ma o le a avaai mata i le mata, ma o le a sii aʼe o latou leo, ma o le a latou epepese faatasi ma le leo le pese fou lenei, fai mai:
99 Ua toe aumai e le Alii Siona;Ua atogiolaina e le Alii lona nuu, o eIsaraelu,E tusa ma le ifilifiliga o le oalofa tunoa,Lea na faataunuuina i le faatuatuaMa le ufeagaiga a o latou tamā.
100 Ua togiola e le Alii lona nuu;Ma ua anoatia Satani ma ua lē toe i ai le taimi.Ua faapotopoto e le Alii mea uma i le etasi.Ua aumai e le Alii iSiona i lalo mai lugā.Ua oavaʼe i luga e le Alii Siona mai lalō.
101 Ua mapuitiga le alalolagi ma ua aumai lona malosi;Ma ua faatuina le upumoni i ona loto;Ma ua fiafia mai le lagi i ona luga;Ma ua faaofuina o ia i le emamalu o lona Atua;Ona ua tu o ia i totonu o ona tagata.
102 O le mamalu, ma le viiga, ma le mana, ma le malosi,Ia tuu atu i lo tatou Atua; ona ua tumu o ia i le aalofa mutimutivale,Amiotonu, alofa tunoa ma le faamaoni, ma le efilemu,E faavavau, faavavau lava, Amene.
103 O lenei foi, e moni, e moni, Ou te fai atu ia te outou, e tatau i tagata taitoatasi o e e o atu e folafola atu laʼu talalelei tumau-faavavau, i le tulaga e oo i ai, le iai o ni o latou aiga, ma latou maua ni tupe e ala i meaalofa, e tatau ona latou auina atu ia tupe ia te i latou pe faaaoga mo lo latou lelei, e pei ona faatonuina ai i latou e le Alii, ona ua faapea ona foliga lelei lena mea ia te aʼu.
104 Ma ia tuu atu ia te i latou uma o e ua leai ni aiga, o e e maua atupe, e auina atu ia tupe i le epikopo i Siona, po o le epikopo i Ohaio, ina ia faapaiaina mo le aumaia o faaaliga ma lo latou lomiga, ma mo le faatuina o Siona.
105 Ma afai e tuu atu e se tagata i soo se tasi o outou se peleue, po o se suti, ia ave ofu tuai ma tuu atu i e amatitiva, ma o i o outou ala ma le olioli.
106 Ma afai e i ai se tagata i totonu o outou ua malosi i le Agaga, ia tuu atu ia te ia na te aave faatasi ma ia lē ua vaivai, ina ia faagaeetiaina o ia i le eagamalu atoa, ina ia faamalosia foi o ia.
107 O lea, ia outou ave faatasi ma outou e ua faauuina i le aperisitua maualalo, ma auina atu i latou e muamua atu ia te outou e fai tuutuuga, ma saunia le ala, ma faataunuu tuutuuga ua lē mafai e outou lava ona faataunuu.
108 Faauta, o le ala lenei na ati aʼe ai e aʼu aposetolo, i aso anamua, laʼu ekalesia ia te aʼu.
109 O lea, ia tuu atu i tagata taitoatasi ia tu i lona lava tofi, ma galue i lona lava valaaulia, ma ia lē tuu atu i le ulu e fai atu i vae ua lē manaomia e ia vae; aua a aunoa ma vae o le a mafai faapefea e le tino ona tu?
110 O le tasi foi e manaomia e le tino aitutino taitasi uma, ina ia mafai ona faagaeetia uma faatasi, ina ia mafai ona tausi i le atoatoa le faatulagaga.
111 Ma faauta, e tatau i afaitaulaga sili ona malaga, ma toeaina foi, ma eositaulaga maualalo foi; ae o itiakono ma oaoao e tatau ona tofia e uleoleo i luga o le ekalesia, e avea ma auauna nonofo mau mo le ekalesia.
112 Ma e tatau foi i le epikopo, o Newel K. Whitney, ona malaga faataamilo ma i totonu o aulotu uma, e saili e matitiva e afesoasoani i o latou manaoga i le efaalotomaualaloina o e mauʼoa ma e faamaualuluga.
113 E tatau foi ia te ia ona fai sona asui e galue totogi e pulea ma faia lana pisinisi faaletino e pei ona o le a faatonu ai e ia.
114 E ui i lea, ia tuu atu i le epikopo e alu i le aai o Niu Ioka, ma i le aai foi o Alapanī, ma i le aai foi o Positone, ma lapatai atu i tagata o aai na i le leo o le talalelei, ma se leo tele, e uiga i le afaatafunaga ma le faafanoga atoa ua faatali mai ia te i latou pe afai latou te teena nei mea.
115 Aua afai latou te teena nei mea, ua lata mai lava le itula o lo latou faamasinoga, ma o lo latou fale o le a tuua atuufua ia te i latou.
116 Ia tuu atu ia te ia e afaalagolago mai ia te aʼu ma o le a lē efaafememeaiina ai o ia; ma o le a lē paʼū se ilau o lona ao i le eleele e aunoa ma le iloa.
117 Ma e moni Ou te fai atu ia te outou, aʼu auauna o totoe, ia outou o atu pe a mafai ai e tusa ma tulaga ua outou i ai, i o outou valaauga eseese, i aai ma nuu tetele ma taʼutaʼua, ma aʼoaʼi i le amiotonu le lalolagi e uiga ia latou amioletonu ma galuega uma lē faale-atua, ma faamatala manino atu ma le malamalama lelei le faatafunaga o mea inosia i aso e gata ai.
118 Aua, o le a ala atu ia te outou, ua fetalai mai ai le Alii Malosi Aoao, ona Ou asaeia o latou malo; o le a lē gata ina Ou eluluina le lalolagi, ae o le a gatete le lagi ua tumu i fetu.
119 Aua o Aʼu, o le Alii, ua tuu atu loʼu lima e faagaoioi mana o le lagi; e lē mafai ona outou vaai nei i ai, ae ua toeitiiti ona outou vaai lea i ai, ma iloa ai ua Ou i ai, ma o le a Ou aalu atu ma enonofotupu faatasi ma loʼu nuu.
120 O Aʼu o le aAlefa ma le Omeka, o le amataga ma le gataaga. Amene.